
CVINCVENALELE  >. 

In  ce  situaţie  ne  găsim  prin  acordarea  noului  ajutor  şi  ce  trebue 

să  facem? 

Felul  cum  guvernul  ţării  a  împărţit  preoţimii  noul  ajutor,  a 
stârnit  o  nemulţumire  aproape  generală,  nu  numai  în  sânul  pre- 
oţimii  noastre,  ci  şi  în  sânul  preoţimii  altor  confesiuni.  Dintre 
toţi  însă,  cei  mai  neîndreptăţiţi  suntem  noi. 

In  ce  situaţie  ne-a  pus  noul  ajutor? 

Ministrul  de  culte,  demisionat  de  curând,  în  repeţite  rânduri 
a  promis  că  va  ameliora  din  visteria  ţării  dotaţiunea  preoţilor. 
Pe  rând  s’au  îmbunătăţit  salariile  tuturor  funcţionarilor,  iar  acum 
pe  urmă  s’a  votat  o  nouă  lege  pentru  urcarea  plăţii  învăţătorilor.  S’a 
recunoscut,  prin  urmare,  că  toţi  muncitorii  cari  stau  în  serviciul 
binelui  obştesc,  au  drept  la  sporirea  retribuţiunii  lor  în  situaţia 
materială  grea  de  astăzi.  Acelaş  drept  e  cu  cale  să  se  recu¬ 
noască  şi  pe  sama  preoţimii,  care,  în  virtutea  chemării  sale,  e  şi 
trebue  să  fie  factorul  moral  cel  mai  important  în  vieaţa  socie¬ 
tăţii.  Ameliorarea  stării  materiale  a  preoţimii,  reclamată  de  cerinţe 
morale  superioare  şi  promisă  de  repeţiteori,  e  proiectată  să  se 
facă  prin  acordarea  de  cvincvenale.  Se  spune  că  guvernul  are 
deja  gata  proiectul  şi  numai  situaţia  parlamentară  a  fost  cauza 
că  el  încă  n’a  trecut  prin  parlament  şi  n’a  devenit  lege.  însă  şi 
până  ce  acel  proiect  va  deveni  lege  sancţionată  şi  se  va  pune 
în  aplicare,  guvernul  a  luat  în  bugetul  pe  anul  1913  suma  de 
3  milioane  şi  690  mii,  ca  s’o  întrebuinţeze  pentru  urcarea  dota- 
ţiei  preoţimii.  Aceasta  e  suma  pe  care  ministrul  de  culte  a  pus-o 
acum ,  pe  cale  de  ordin ,  la  dispoziţia  consistoarelor,  ca  acestea  s’o 
împartă  preoţilor. 

Totodată  se  spune  şi  aceea,  că  împărţirea  acestei  sume  s’a 
făcut  în  spiritul  acelor  principii ,  pe  baza  cărora  e  alcătuit  pro¬ 
iectul  guvernului  pentru  ameliorarea  congruei.  Pe  noi  ne-a  adus 
însă  în  mare  nedumerire  împrejurarea,  că  preoţilor  noştri  nu  li 
s’au  asemnat  sumele  la  cari  ar  fi  îndreptăţiţi  conform  proiectului 
guvernului,  pe  baza  căruia  se  zice  că  s’a  distribuit  noul  ajutor. 

Care  e  proiectul  guvernului  ? 

Conform  informaţiilor  ce  le-am  găsit  în  ziarele  maghiaie 
asupra  acestui  proiect,  urcarea  dotaţiei  preoţimii  se  va  face  prin 
acordarea  alor  5  cvincvenale.  întâiul  şi  al  doilea  cvincvenal  vor 
fi  de  câte  400  cor.,  iar  al  treilea,  al  patrulea  şi  al  cincilea  vor 
fi  de  câte  200  cor.,  deci  în  total  urcarea  se  va  face  cu  suma  de 
1400  cor.  anual.  Adaogând  suma  aceasta  la  cele  1600  cor.,  cari 
formează  maximalul  întregirei  de  până  acum,  căpătăm  suma  de 
3000  cor.  Prin  urmare,  acei  preoţi,  cari  au  25  de  ani  de  serviciu 
şi  cari  până  acum  au  avut  congrua  întregită  până  Ia  1600  cor., 
conform  noului  proiect  vor  mai  primi  1400  cor.,  deci  cu  totul 
3000  cor.  retribuţie  anuală. 

La  anii  de  serviciu  luaţi  de  bază  Ia  această  întregire  se  nu¬ 
mără  şi  jumătate  din  anii  cari  trec  peste  cinci,  pe  cari  cineva  i-a 
servit  ca  capelan.  Bunăoară:  dacă  cineva  a  fost  capelan  11  ani, 
din  aceştia  5  ani  nu  se  numără,  iar  din  restul  de  6  se  numără 
jumătate,  adecă  3  ani,  şi  dacă  respectivul  mai  are  încă  2  ani  de 
serviciu  ca  preot  independent,  atunci  e  îndreptăţit  la  primul  cvin¬ 
cvenal;  daca  are  7  ani  ca  preot  independent,  e  îndreptăţit  Ia 
două  cvincvenale. 

Prin  noul  proiect  se  contemplează  întregirea  venitelor  şi  pe 
seama  acelor  preoţi,  cari  până  acum  n’au  avut  congruă,  fiindcă 
venitele  lor  din  parohie  atingeau  ori  chiar  treceau  peste  maxi¬ 
malul  de  1600  cor.,  până  la  care  s’a  făcut  până  acum  întregirea. 
Noi  in  întreaga  mitropolie  avem  foarte  puţini  preoţi  de  aceştia. 
Să  lămurim  şi  acest  punct  cu  un  exemplu :  cineva  a  avut  fasi- 
onate  tocmai  1600  cor.  venite  anuale  din  parohie;  respectivul  va 
căpătă,  conform  proiectului,  cvincvenalele  ce-i  compet  după  nu¬ 
mărul  anilor  de  serviciu :  primul  cvincvenal  (de  400  cor.),  dacă 
are  5  ani  de  serviciu,  două  cvincvenale  (800  cor.),  dacă  are  10 
ani  etc.  Dacă  cineva  a  avut  fasionate  1800  cor.  venite  anuale 

din  parohie,  atunci  respectivul,  având  5  ani  de  serviciu,  deci 
drept  la  un  cvincvenal,  va  căpăta  200  cor.,  având  drept  la  două 
cvincvenale  va  căpătă  600  cor.  ş.  a.  m.  d. 

Acesta  e,  în  linii  generale,  proiectul  guvernului. 

Acum  se  spune  că,  pentru  anul  1913,  şi  pânăce  acel  pro¬ 
iect  n’a  ajuns  lege,  s'au  pus  în  curgere  numai  cele  dintâi  două 
cvincvenale  fixate  în  proiect  fiecare  în  suma  de  400  cor.  Deci 
întregirea  maximală,  pentru  acest  an,  se  urcă  până  la  suma  de 
2400  cor.  Acei  preoţi,  cari  până  acum  au  avut  întregire  până 
la  1600  cor.,  ar  fi  să  capete  în  acest  an  conform  proiectului: 
cu  400  cor.  mai  mult,  dacă  au  5  ani  de  serviciu,  deci  drept  la 
primul  cvincvenal,  şi  cu  800  cor.  mai  mult,  dacă  au  10  ani  de 
serviciu,  deci  drept  la  amândouă  cvincvenalele. 

Zic  «ar  fi  să  capete  >.  Preoţii  rom.-cat.  (după  cum  rezultă 
din  Egyhâzi  Kozlony»,  din  care  am  luat  informaţiile  de  mai  sus) 
şi  cei  reformaţi  au  şi  primit  această  întregire,  ai  noştri  însă  nu 
(nici  cei  gr.-cat.  —  cum  scrie  «Unirea»).  Dintre  ai  noştri,  în  ar- 
hidieceză  sunt  abia  vre-o  19  inşi  cari  au  primit  câte  400  cor., 
deci  rata  I  din  suma  (de  800  cor.)  a  celor  două  cvincvenale  puse 
în  curgere  —  deşi  numărul  celor  cu  drept  la  două  cvincvenale 
e  cu  mult  mai  mare.  N’am  putut  urmări  până  în  amănunte  cheia 
după  care  s’a  împărţit  acest  ajutor  preoţilor  noştri,  căci  există  o 
mulţime  de  abateri  arbitrare  dela  orice  normă  de  împărţire  am 
vrea  să  găsim. 

Dar  mai  avem  o  decepţie  mare.  Informaţiile  ce  le-am  putut 
găsi  despre  proiectul  guvernului,  nu  ne  lămuresc  deloc  asupra 
vechiului  nostru  gravamen:  vor  fi  puşi  şi  preoţii  cu  cvalificaţie 
mai  puţină  de  8  clase  liceale  în  rând  cu  ceialalţi  colegi  ai  lor, 
ori  ba?  Din  felul  cum  a  împărţit  ministrul  noul  ajutor,  putem 
conchide,  că  preoţilor  cu  cvalificaţie  inferioară,  dar  cu  aceleaşi 
datorii  ale  chemării  lor,  nu  li  se  va  face  dreptate  în  măsură 
egală  cu  ceialalţi  colegi  ai  lor.  De  data  aceasta,  unii  dintre  dânşii 
au  primit  câte  50,  alţii  câte  100  cor. 

Dacă  proiectul  guvernului  e  aşa  cum  l-am  schiţat  mai  sus 
şi  dacă  împărţirea  ajutorului  pe  a.  1913  s’a  făcut  pe  baza  acelui 
proiect,  atunci  preoţimei  noastre  i-s’a  făcut  o  mare  nedreptate. 
Ce  e  drept,  ne  mai  rămâne  nădejdea,  că  dupăce  acel  proiect  va 
deveni  lege  sancţionată,  acea  lege  nu  ne  va  pune  într’o  situaţie 

excepţională  nefavorabilă,  ci  va  fi  aplicată  cu  dreptate  şi  faţă  de 
noi,  ca  faţă  de  preoţimea  altor  confesiuni.  Dar  şi  până  atunci 
trebue  să  ne  arătăm  nemulţumirea  cu  tratamentul  nedrept  ce  ni 
s’a  aplicat  şi  să  cerem  dreptate.  Nu  e  la  mijloc  numai  ajutorul 
material  al  preoţimii,  ci  e  o  chestiune  de  demnitate  pentru  biserica 
şi  preoţimea  noastră ,  ca  să  nu  ne  lăsăm  încontinuu  desconside¬ 
raţi,  neîndreptăţiţi  şi  puşi  în  urma  tuturor!  Dacă  există  înarti- 
culat  în  legile  ţării  principiul  egalei  îndreptăţiri  a  confesiunilor, 
atunci  suntem  în  drept  să  cerem  aplicarea  acestui  principiu  şi 
faţă  de  noi. 

Aflăm  cu  bucurie,  că  episcopatul  nostru,  prin  P.  S.  Sa  epi¬ 
scopul  Ioan  al  Aradului  a  cerut  ministrului  explicaţii  asupra  fe¬ 
lului  cum  s’a  distribuit  şi  cum  e  a-se  privi  noul  ajutor.  Credem 
însă,  că  întrevenirea  nu  se  va  opri  la  atât,  ci  se  vor  face  paşii 
de  lipsă  ca  prin  noua  lege  să  se  satisfacă  toate  gravaminele 
noastre  în  chestia  congruei.  Momentul  e  cu  atât  mai  oportun, 
cu  cât  s’a  făcut  schimbare  de  persoane  Ia  portofoliul  ministerului 
de  culte.  Socotim  deci,  că  timpul  e  foarte  potrivit,  ca  P.  Sfinţiţii 
noştri  arhierei,  cu  provocare  la  felul  cum  s’a  împărţit  noul  ajutor, 
să  arete  într'un  nou  memoriu  nedreptatea  ce  se  face  preoţimii 
noastre  prin  aceea,  că  la  întregirea  venitelor  continuă  a  se  face 
deosebire  între  preoţii  cu  8  clase  şi  între  cei  cu  mai  puţine  clase 
liceale,  pe  câtă  vreme  datoriile  chemării  lor  sunt  egale.  Să  se 
arate  din  nou,  că  nu  din  vina  noastră,  ci  din  cauza  stării  de 
asuprire  în  care  a  fost  ţinută  biserica  noastră  până  în  veacul 
trecut,  preoţimea  noastră  nu  şi -a  putut  câştigă  în  totalitatea  ei  o 
pregătire  formală  egală  cu  pregătirea  clerului  altor  confesiuni, 
cari  au  fost  privilegiate,  şi  că,  prin  urmare,  ajutorul  ce  se  cuvine 
preoţimei  noastre  în  rând  cu  preoţimea  altor  confesiuni  e  pos¬ 
tulat  nu  numai  de  principiul  egalei  îndreptăţiri,  ci  ar  fi  şi  o  mică 
reparaţie  pentru  marile  nedreptăţi  ce  ni-s’au  făcut  în  trecut.  Dacă 
intenţia  legii  de  congruă  a  fost  să  ridice  starea  culturală  a  preo¬ 
ţimii,  îndemnându-o  să-şi  câştige  pregătire  complectă  din  şcoalele 
secundare,  atunci  nu  trebue  să  o  referească  şi  la  trecutul  ne¬ 
drept  pentru  noi,  ci  trebuie  să  normeze,  că  pe  viitor ,  numai  preo¬ 
ţilor  cu  cvalificaţie  completă  se  vor  întregi  venitele  la  maximul 
statorit  în  lege.  In  loc  să  se  aducă  această  normă,  care  ar  fi  fost 
dreaptă  şi  pentru  noi,  prin  articolul  de  lege  XIII  din  1 909  s’a 

normat,  că  acei  preoţi,  cari  au  ajuns  la  un  post  ocupat  până  la 
1  Ianuarie  1908  de  un  înaintaş  cu  o  cvalificaţie  inferioară,  chiar 
dacă  au  cvalificaţie  completă  numai  în  acel  caz  pot  reflectă  la  o 
întregire  completă  a  venitelor,  dacă  numărul  credincioşilor  din 
parohie  este  de  800  şi  dacă  jumătate  (adecă  400  cor.)  din  plusul 
de  800  cor.  i-se  asigură  din  partea  parohiei.  Aceasta  a  fost  o 
altă  nedreptate,  care  dovedeşte,  că  nici  scopul  legii  din  1898 
n’a  fost  ca  să  dea  îndemn  preoţimii  noastre,  cum  se  zicea  atunci, 
ca  să  năzuească  a-şi  câştigă  o  cvalificaţie  complectă,  ci  a  fost: 
să  ne  scurteze  dotaţia  tocmai  nouă. 

Aceste  lucruri  trebuesc  spuse  din  nou  acum,  când  e  pe  cale 
să  se  aducă  o  nouă  lege  de  congruă  iarăş  nedreaptă  pentru  noi. 
Noi  nu  cerem  privilegii,  la  cari  n’am  fost  obişnuiţi  niciodată, 
dar  nimeni  nu  ne  poate  luă  în  nume  de  rău,  dacă  cerem  drep¬ 
tate.  In  interesul  acestei  dreptăţi,  rugăm  pe  P.  Sfinţiţii  noştri  ar¬ 
hierei  să  intervină  din  nou,  cu  autoritatea  ce  o  au,  în  cauza  noastră. 

Dacă  s’ar  întâmplă  ca  această  întrevenire  să  nu  aibă  rezul¬ 
tatul  dorit,  atunci,  după  ce  proiectul  guvernului  va  fi  cunoscut 
în  forma  în  care  se  va  intenţiona  să  fie  prezentat  parlamentului,  se 
va  pune  şi  preoţimea  în  mişcare,  ca  să  sprijinească  acţiunea  ar¬ 
hiereilor  noştri  şi  să-şi  reclame  drepturile.  Acum,  dupăce  ches¬ 
tiunea  în  principiu :  să  primim  ori  să  nu  primim  congrua,  e  de¬ 
cisă,  suntem  datori  să  grijim  ca  să  nu  fim  desconsideraţi  şi  puşi 
în  urma  tuturora.  Dacă  arhiereilor  noştri  şi  asesorilor  consisto¬ 
riali,  cari  stau  Ia  conducerea  bisericei,  li-s’a  urcat  dotaţia  dela 
stat  (numai  profesorilor  seminariali,  nu!  —  şi  consistoarele  noa¬ 
stre  n’au  grabă  să  se  cugete  şi  la  aceasta),  e  o  datorinţă  morală 
să  se  ceară  o  urcare  dreaptă  a  retribuţiei  şi  pe  seama  preoţimii. 
Prin  urmare  să  se  ceară!  Nichita  Albu. 

CHESTIUNI  VITALE. 


IV. 

Există  Dumnezeu  ? 

Toate  analogiile  fac  pe  om  să  privească 
operile  naturii,  ca  fiind  produse  de  operaţiuni 
asemănătoare  cu  cele  ale  spiritului  său  şi  cari 
nu  dijeră  de  ele  decât  printr'o  treaptă  de 
perfecţiune  de  o  mie  de  ori  mai  mare :  de  aci 
rezultă  pentru  el  ideea  unei  înţelepciuni,  care 
le-a  conceput  şi  a  unei  voinţe,  care  le-a  pus 
în  execuţie.  Cabanis. 

Pere  Girard  povesteşte  că  un  discipul  al  Iui  Rousseau  luase 
hotărîrea  de  a  nu  vorbi  nici  odată  fiului  său  despre  Dumnezeu 
şi  că  văzându-1  în  fiecare  dimineaţă  că  se  duce  Ia  marginea  gră¬ 
dinii,  fu  foarte  surprins  observându-1  că  adoră  soarele,  lndeşert 
oprise  tatăl  orice  influenţă  religioasă  asupra  copilului :  un  instinct 
ascuns,  înăscut  în  orice  creatură  omenească,  împinsese  pe  tânăr 
să  născocească  o  divinitate,  pe  care  s’o  poată  adoră. 

Intr’adevăr,  a  crede  în  existenţa  Iui  Dumnezeu,  înainte  de 
toate,  e  o  chestie  de  credinţă,  aş  zice  aproape  de  bun  simţ  şi 
de  instinct  spiritual.  Copiii  cred  în  Dumnezeu  în  chip  cu  totul 
natural,  fără  sforţare. 

Pare,  într’adevăr,  că  l-au  văzut!  Tot  aşa  e  şi  cu  naturile 
simple,  care  spre  a  crede,  n’au  decât  să  se  lase  duse  de  pornirea 
lor  lăuntrică.  Prin  raţionament  nu  veţi  ajunge  niciodată  să  do¬ 
vediţi  existenţa  lui  Dumnezeu,  unuia  care  nu  vrea  de  Ioc  să  creadă, 
după  cum  nu  veţi  demonstra  existenţa  soarelui  unui  om,  care  vrea 
să  ţină  ochii  închişi. 

Aşa  se  şi  explică  de  ce,  în  toate  ţările  şi  în  toate  timpurile, 
oamenii  au  afirmat  existenţa  lui  Dumnezeu.  S’a  mers  până  acolo 
încât  s’a  zis  că  nici  un  om  nu  e  într’adevăr  ateu.1  Această  afir¬ 
mare  e  întru  câtva  exagerată,  căci  în  faţa  lumii  vizibile,  materia- 
liştii,  de  exemplu,  nu  admit  intervenţia  unei  puteri  creatoare;  ei 
susţin  că  universul  s’a  făcut  singur  sau  poate  nu  s’a  făcut  nicio¬ 
dată:  în  virtutea  unei  legi  oarbe  şi  veşnice,  care  a  ajuns  Ia  for¬ 
marea  a  tot  ce  vedem. 

Inchipuiţi-vă  un  copil,  căruia  îi  place  să  arunce  în  aer  cele 
25  de  litere  ale  alfabetului  de  câteva  ori,  şi  care,  deodată,  fără 
să  fi  avut  mai  dinainte  această  idee,  reuşeşte  să  producă  capo 

1  Un  necredincios  strigă  într’un  discurs  public,  fără  să-şi  închipuiască  non-seusul 
ce  exprimă:  «Slavă  Domnului,  sunt  ateu»!  Pare,  intr’adevăr,  că  trebue  să  fac  o  mare 
sforţare  spre  a  negă  pe  Dumnezeu.  De  obiceiu,  nu  te  alarmezi  contra  unui  lucru  care 
nu  există... 

d’operile  lui  Omer  sau  ale  Iui  Vergilius.  Iată  până  unde  merge 
credinţa  materialiştilor,  cari  n’au  alt  Dumnezeu,  decât  materia:  şi 
tocmai  asta  o  numesc  ei  credinţă  robustă,  tare!  Din  nenorocire 
pentru  ei  nici  azi,  cu  toate  progresele  ştiinţii,  nu  se  ştie  ce  e 
materia.  întregul  sistem  materialist  se  bazează  pe  ceva  necunos¬ 
cut,  care,  odată  găsit,  ar  putea  foarte  bine  să  ne  rezerve  curioase 
surprinze. 

Dacă  s’ai  ajunge  să  se  dovedească  că  materia,  fiind,  în  ul¬ 
tima  analiză,  o  rezistenţă,  adecă  o  forţă,  se  apropie  mult  de  ceeace 
numim  spirit,  —  materia  n’ar  fi  atunci  decât  o  manifestaţie  a 
spiritului. 

In  faţa  universului,  nu  e  mai  logic  oare,  să  afirmăm  exis¬ 
tenţa  unui  Dumnezeu,  Creator  al  lumii,  care  există  independent 
de  ea?  Lumea  fiind  compusă  din  materie  inertă,  nu  pare  a  se 
fi  făcut  singură.  Trebue  să  provină  dela  o  fiinţă  Atotputernică, 
care  nu  se  poate  confunda  cu  el,  după  cum  zicea  şi  Voltaire,  că 
ceasornicul  nu  se  poate  confundă  cu  ceasornicarul. 

L’univers  m1  embarrasse,  et  je  ne  puis  songer1 

Aue  atte  horologe  existe  et  n’ait  poiut  d’horologer. 

Această  explicaţie  se  chiamă  în  filozofie  teism.  Ea  admite 
credinţa  în  existenţa  independentă  a  lui  Dumnezeu.  Tocmai  această 
credinţă  vrem  s’o  demonstrăm  şi  noi  sau,  mai  degrabă,  s’o  justi¬ 
ficăm,  fie  înaintea  scepticilor  sinceri,  cari  ar  vrea  să  creadă,  fie 
înaintea  acelora,  cari  crezând  încă,  doresc  să-şi  vadă  credinţa 
întărită  şi  înzestrată  cu  lumini  nouă.  Spre  a  găsi  argumente,  nu 
e  nevoie  să  mergem  prea  departe  şi  nici  prea  sus.  E  deajuns, 
cred,  să  între  fiecare  în  sine  însuşi  şi  să  privească  în  adâncul 
fiinţii  sale.  Ei  bine,  pe  măsură  ce  omul  se  cunoaşte  mai  bine  pe 
sine  şi  învaţă  să  cunoască  lumea  care-1  înconjoară,  ajunge  să  con¬ 
state  prin  experienţă  această  lege  dublă: 

1.  Nu  există  efect  fără  cauză  şi 

2.  Efectul  produs  implică  un  scop  determinat. 

Nimeni  nu  contestă  azi  legea  dintâiu.  Cât  despre  cea  de  a 
doua,  recunosc  că  n’are  un  caracter  absolut  şi  universal  ca  cea 
dintâiu. 

Pot  fi  efecte  fără  vreun  scop  determinat.  Spre  exemplu,  o 
piatră  care  cade  din  munte.  Totuşi  o  cred  adevărată  în  majori¬ 
tatea  cazurilor.  Câteva  fapte  vor  ilustră  mai  bine  ceiace  vreau 
să  spun. 

Se  ştie  că  apa  îngheţând  îşi  măreşte  volumul,  ceeace  con 
stitue  o  excepţie  la  legea,  care  pretinde  că,  solidificându-se  cor¬ 
purile,  îşi  micşorează  volumul. 

1  Universul  mă  încurcă  şi  nu  pot  crede 
Că  ceasornicul  acesta  există  fără  ceasornicar. 

Foarte  bine  că  e  aşa,  căci  gheţarii  cari  se  formează  pe  râuri 
plutesc  la  suprafaţă  şi  apa  curge  liberă  pe  dedesubt,  păstrând  o 
temperatură  favorabilă  fiinţelor,  care  trăesc  în  sânul  ei.  Fără  ex- 
cepţiunea  indicată,  rezervoarele  noastre  de  apă  s’ar  umplea  în¬ 
dată  cu  ghiaţă,  care,  neputându-se  topi,  ar  putea,  să  facă  ca  pla¬ 
neta  noastră  să  nu  fie  locuită. 

Aici  avem  un  efect:  mărirea  volumului  de  apă  în  ghiaţă.  O 
cauză :  temperatura  rece,  care  lucrează  asupra  moleculelor  de  apă, 
grupate  într’un  chip  anumit;  şi  un  scop  determinat:  conservarea 
vieţii  în  rezervoarele  de  apă  şi  pe  planeta  noastră,  în  general. 

Alt  exemplu.  Cerceris  e  o  insectă  care  se  hrăneşte  numai 
cu  materie  vegetaiă.  Totuşi,  înainte  de  a  muri,  aduce  alăturea  de 
ouăle  ei,  pe  care  nu  le  va  vedea  deschizându-se,  alte  insecte  de 
altă  specie,  care  vor  servi  drept  hrană  larvelor  viitoare.  Numai 
că,  deoarece  acestea  au  nevoe  de  carne  proaspătă,  Cerceris  nu 
ucide  pe  celelalte  insecte,  ci  se  mulţumeşte  doar  să  Ie  paralizeze, 
tăindu-le,  ca  un  fiziolog  îndemânatic,  o  anumită  parte  a  siste¬ 
mului  nervos,  spre  a-şi  menţine  prada  vie  pentru  progenitura  sa. 
Şi  aci  avem  un  efect,  care  ne  miră:  prada  păstrată  vie.  O  cauză: 
instinctul  insectei,  care  o  împinge  sa  pregătească  această  hrană; 
un  scop :  nutrirea  larvei  şi  conservarea  speciei. 

Al  treilea  exemplu.  Se  povesteşte  că  celebrul  medic  englez 
Harvey  a  descoperit  circulaţia  sângelui,  numai  observând  în  vine 
nişte  valvule  aşezate  regulat  şi  toate  în  acelaş  sens  şi  care  tre¬ 
buiau  să  aibă  un  scop. 

Va  fi  deajuns  să  facem  aplicarea  acestei  legi  duble  la  dife¬ 
ritele  facultăţi  ale  sufletului,  spre  a  găsi  argumente  în  favoarea 
existenţii  lui  Dumnezeu.  Astfel,  prin  inteligenţa  mea,  constat  în 
univers  minuni,  cari  întrec  tot  ce  imaginaţia  a  putut  concepe  mai 
măreţ.  încă  din  antichitate,  înainte  de  a  o  cunoaşte  noi,  Grecii 
numiseră  lumea  «cosmos»  adecă  ordine  şi  Romanii  mundus» 
adecă  ceiace  este  elegant,  curat  şi  frumos.  Această  impresiune 
s’a  accentuat  din  ce  în  ce  mai  mult  decând  ştiinţa,  progresând, 
a  descoperit  splendori  nouă,  fie  că  cu  ajutorul  telescopului  se 
aruncă  în  lumea  infinit  de  mare,  fie  că  cu  microscopul  urmăreşte, 
până  în  ultimele  tăeturi,  lumea  cea  infinit  de  mică. 

Să  se  gândească  cetitorul,  spre  exemplu,  la  sorii,  cari  se  în¬ 
vârtesc  în  spaţiu,  la  depărtare  de  mii  de  leghe  de  globul  nostru 
şi  a  căror  lumină  întrebuinţează  secole  spre  a  ajunge  până  la  noi, 
deşi  străbate  300,000  Km.  pe  secundă,  să  se  gândească  apoi  la 
acele  lumi  aşa  de  numeroase,  care  gravitează  unele  în  jurul  altora, 
fără  să  se  ciocnească  vreodată;  căci  ele  ascultă  de  legi  absolut 
statornice.  Să  se  gândească  apoi  la  microbii,  de  cari  se  vorbeşte 
atât  de  mult  în  zilele  noastre,  şi  care,  deşi  sunt  aşa  de  imper- 


ceptibili,  se  bucură  totuşi  de  o  putere  aşa  de  extraordinară,  încât 
un  savant  francez  Fleury,  a  putut  scrie  în  Revue  des  Deux  Mondes 
rândurile  următoare:  «Intr’o  existenţă  efemeră  de  câteva  ore, 
pornită  spre  reproducere,  microbii  s’au  înmulţit  cu  o  repeziciune 
aşa  de  mare  încât  s’a  putut  stabili  că  una  din  aceste  fiinţe  mici, 
pusă  într’un  mediu  favorabil,  la  adăpost  de  orice  cauză  exteri¬ 
oară  de  distrugere,  ar  da  în  3  zile  o  progenitură  de  47  trilioane 
de  indivizi  asemenea  ei,  toţi  la  olaltă  cântărind  mai  mult  de  7 
milioane  Kgr.  După  5  zile,  realizând  imaginea  biblică,  descedenţii 
acestui  germene  unic,  mai  numeroşi  ca  grăunţile  de  nisip,  dintre 
cari  unul  singur  e  un  munte  pentru  ei,  n’ar  avea  loc  în  imensi¬ 
tatea  oceanului.  Aceste  minuni  care  se  numără  din  ce  în  ce  mai 
greu,  atât  de  multe  sunt,  nu  ne  duc  ele  oare  la  concluziunea  ne¬ 
cesară,  că  există  o  inteligenţă  superioară,  care  a  creat  toate  legile 
universului?  Afară  de  cazul  când  am  găsi  mai  raţional  să  zicem 
despre  o  partidă  de  şah,  jucată  cu  îndemânare,  despre  un  cro¬ 
nometru  admirabil  sau  despre  o  capod’operă  literară:  'Nimeni 
n'a  intervenit  spre  a  săvârşi  aceste  opere;  ele  sunt  prea  desă¬ 
vârşite  ca  să  nu  fie  efectul  întâmplării».  Tocmai  ca  sălbaticii  aceia 
dintr’o  insulă  deşeartă,  cari,  găsind  pe  ţărm  o  mantă,  rămăşiţă  din- 
tr’un  naufragiu,  au  hotărît  cu  unanimitate,  după  o  lungă  şi  înfo¬ 
cată  discuţie,  că  n’a  făcut-o  nimeni,  deoarece  corespundeă  prea 
bine  cu  scopul  pentru  care  fusese  făcută. 

Nu,  nu,  apelez  la  bunul  simţ  a!  cetitorilor  şi  am  convingerea 
că  acest  bun  simţ  îi  va  face  pe  toţi  să  raţioneze  astfel:  Noi 
suntem  în  faţa  unui  efect  extraordinar:  universul  cu  toate  mi¬ 
nunile  lui.  Trebue  ca  acest  efect  să  aibă  o  cauză  tot  aşa  de  extra¬ 
ordinară  ca  şi  el  şi  anume:  o  forţă  inteligentă,  atotputernică, 
care  a  creat  această  lume.  Existenţa  creaţiunii  implică  existenţa 
Creatorului.  Altminteri,  legea  cauzalităţii  n’ar  mai  fi  adevărată, 
fiindcă  ar  există  o  mulţime  de  efecte  fără  cauză. 

Dacă,  dar,  ne  urcăm  din  cauză  în  cauză,  plecând  dela  efectul 
constatat,  ajungem  la  o  cauză  primordială,  pe  care  o  numim 
Dumnezeu.  Ştiinţa  are  tot  interesul  să  creadă  în  acest  Dumnezeu, 
drept  cauză  a  cauzelor,  ca  o  stâncă  solidă  de  care  se  izbeşte  în¬ 
treaga  înlănţuire  de  cauze  şi  efecte,  căci  a-1  suprimă  spre  a-I  în¬ 
locui  cu  întâmplarea  sau  cu  ceva  necunoscut  şi  nedeterminat, 
înseamnă  a  suprimă  dintr’odată  siguranţa  oricărei  cercetări.  De 
aci  teza  susţinută  foarte  bine  de  Ernest  Naville,  că  întemeietorii 
fizicei  moderne  au  fost  aduşi  Ia  descoperirile  lor  minunate  de 
credinţa  în  Dumnezeu.  Datoria  lor,  după  frumoasa  expresiune  a 
lui  Kepler,  e  de  a  cugetă  din  nou  cugetările  Iui  Dumnezeu.  Pascal 
impută  lui  Descartes  că  reduce  creaţiunea  la  un  bobârnac  pri¬ 
mitiv.  Dacă  cuvântul  nu  e  a  lui  Descartes,  el  nu  e  mai  puţin 

drept,  căci  implică  în  chip  neapărat  un  deget,  care  să  dea  bo- 
bârnacul,  şi  trebue  ca  acest  deget  să  fie  al  unei  fiinţe  foarte  pu¬ 
ternice  ca  să  poată  pune  în  mişcare  universul,  jucându-se  cu  el. 

Dar  nu  numai  urcându-ne  din  cauză  în  cauză  găsim  că  in¬ 
teligenţa  trebuie  să  admită  un  Dumnezeu,  ca  autor  a  tot  ce  există, 
ci  şi  urmând  un  drum  invers:  coborîndu-ne  din  efect  în  efect, 
ea  descopere  o  succesiune  de  scopuri  ieşind  —  ca  să  zicem  aşa 
—  unele  din  altele.  Astfel  ea  constată  că  între  regnul  mineral, 
vegetal  şi  animal  exisă  o  legătură  strânsă.  Primul  pare  a  avea 
de  scop  pe  al  doilea,  care  Ia  rândul  lui  are  de  scop  pe  al  treilea. 
Ştiinţa  recunoaşte  din  ce  în  ce  mai  mult  că  orice  lucru  din  uni¬ 
vers  îşi  are  un  scop,  că  dacă  nimic  nu  vine  din  întâmplare,  nimic 
n’ajunge  la  întâmplare,  nici  chiar  firul  de  iarbă  pe  care-1  călcăm 
în  picioare  şi  nici  umila  insectă  a  cărei  vieaţă  durează  o  oră. 

Dacă  e  aşa,  nu  putem,  oare,  fără  a  îndrăzni  prea  mult,  să 
prelungim  liniile  şi  să  întrezărim  un  scop  final  al  universului  din 
care  facem  parte  ?  De  ce,  dacă  toate  mărunţişurile  au  un  scop, 
totul  n’ar  avea  şi  el  un  scop? 

Dar  care  va  fi  acest  scop  final  al  universului  ?  Se  pot  năs¬ 
coci  multe.  Cred  însă  că  nici  unul  nu  e  mai  probabil  ca  Dum¬ 
nezeu,  dacă,  cel  puţin,  Dumnezeu  e  punctul  de  plecare  al  uni¬ 
versului  şi  dacă  existenţa  lui  e  admisă  în  desvoltarea  universului. 
Acesta  din  urma  ne  va  apărea  mult  mai  măreţ  şi  va  stă  în  acelaş 
timp  pe  o  bază  mult  mai  solidă,  dacă  e  limitat  şi  înconjurat  de 
Dumnezeu,  dacă  venind  dela  Dumnezeu,  trebue  să  se  întoarcă 
la  Dumnezeu,  devenind  din  ce  în  ce  mai  mult  manifestarea 
splendidă  a  atributelor  lui  măreţe.’- 

Astfel,  dar,  inteligenţa  noastră  poate  întrezări  pe  Dumnezeu, 
când  contemplă  universul  fie  că  se  urcă  din  cauză  în  cauză  până 
la  origina  acestuia  din  urmă,  fie  că  se  coboară  din  efect  în  efect 
până  la  desvoltarea  lui  finală.  Şi  dacă  e  aşa,  ştiinţa  poate  să 
înainteze  cu  încredere,  căci  se  află  pe  terenul  cel  mai  solid  şi  e 
sigură  că  niciodată  nu  va  întâlni  în  drumul  ei  arbitrariul 

Un  raţionament  analog  ne  va  conduce  la  acelaş  rezultat, 
dacă  avem  în  vedere  facultatea  noastră  de  a  simţi  şi  mai  ales 
facultatea  de  a  iubi.  Plecând  dela  fiinţele  inferioare,  vedem  că 
această  facultate  creşte  pe  nesimţite  dela  o  fiinţă  la  alta,  devenind 
din  ce  în  ce  mai  puţin  instinctivă  şi  spiritualizându-se  treptat,  ajun¬ 
gând  apoi  la  iubirea  unui  amic  pentru  amicul  său,  a  unui  cetă¬ 
ţean  pentru  patria  sa,  a  unui  tată  sau  a  unei  mame  pentru  co¬ 
pilul  lor,  ori  a  unui  bărbat  pentru  femeia  sa.  Această  iubire,  spi- 

1  Desvoltarea  desăvârşită  a  omenirii  nu  poate  ii  un  scop  când  ne  gândim  bine 
la  asta.  Căci,  atunci  dupâcc  omenirea  va  ii  ajuns  la  această  desvoltare  desăvârşită,  dupâce 
ea  va  ii  scos  din  pământ  toate  Soioasele  posibile,  ce  va  rezultă  de  aci? 

ritualizându-se  şi  mai  mult,  va  merge  până  la  sacrificiul  eroic  de 
sine  pentru  cutare  fiinţă  iubită  sau  pentru  cutare  întreprindere 
generoasă.  Omul  se  dă  atunci  cu  totul,  fără  şovăire,  impins  par’că 
de  o  forţă  superioară. 

Care  e  origina  acestei  forţe?  De  unde  vine  Ia  om  această 
facultate  universală  de  a  iubi,  care-1  poate  ridică  pe  aripi  ca  de 
vultur,  până  în  vârfurile  cele  mai  înalte?  Din  materie?  Din  com- 
binaţiunile  atomilor  inerţi?  Nu,  de  o  mie  de  ori  nu,  ci  dela  o 
fiinţă  care  ea  însăşi  e  iubire  şi  care  nu  e  alta  decât  Dumnezeu. 
Pretutindeni  în  lume  văd  răspândite  raze  de  iubire  care  luptă 
împotriva  egoismului  omului  şi  animalului.  Aceste  raze  mă  fac 
să  cred  într’un  soare,  căci  n’au  putut  proveni  din  nimic,  trebue 
să  aibă  un  focar,  un  soare  şi  acest  soare  nu  poate  fi  altul  decât 
Dumnezeu. 

Dar  activitatea  inimii  mele  n’are  numai  o  origină,  ci  şi  un 
scop,  un  sfârşit.  Intr’adevăr,  această  inimă  a  mea  caută  pretutin¬ 
deni  o  fiinţă  pe  care  s’o  poată  iubi  în  chip  absolut.  E  tocmai  ca 

un  fluviu,  care  curge  până  ce  se  pierde  în  ocean.  Dar,  nici  o 
fiinţă  de  pe  pământ  nu  e  destul*  de  mare  spre  a  o  umplea.  Să 
mă  tot  alipesc  de  creaturile,  superioare  cele  mai  de  iubit  şi  cele 
mai  iubitoare,  să  tot  simt  în  mine  iubirea  filială,  frăţească,  con¬ 
jugală,  să  tot  încerc  sensaţiunile  cele  mai  vii  şi  cele  mai  curate, 
îmi  lipseşte  totdeauna  ceva,  abizul  immei  mele  rămâne  deschis, 
aşteptând  un  obiect  desăvârşit,  singurul  capabil  de  a  o  umplea. 
Cu  cât  iubesc  mai  mult  creatura,  cu  atât  observ  că  ea  nu  mă 
poate  mulţumi.  De  aci,  pentru  omul  fără  Dumnezeu,  tristeţea 
sfăşietoare,  care  adesea  îl  stăpâneşte  pe  vârfurile  cele  mai  înalte 

sau  la  marginea  mării,  spre  exemplu,  atunci  când  contemplă  mi¬ 

nunile  desfăşurate  sub  ochii  săi,  sau  când  aude  vreo  capod’operă 
muzicală,  care-i  mişcă  toată  fiinţa  sa.  De  aci  silinţele  încordate 
ale  adevăratului  artist  după  un  ideal,  pe  care-1  întrezăreşte  şi  pe 
care  nu-1  poate  cuprinde. 

Care  va  fi  acest  ideal?  Care  va  fi  obiectul  desăvârşit  după 
care  inima  omului  suspină  adesea  fără  să-şi  dea  seama  uneori? 
Nu  va  fi  oare  o  fiinţă  în  care  se  vor  reuni  toate  perfecţiunile? 
O  fiinţă  care  să  poseadă  absolutul  şi  care  ea  însăş  să  fie  abso¬ 
lutul?  Dar  nimeni  altui  decât  Dumnezeu  nu  are  aceste  atribute. 
Inima  mea,  care  vine  dela  Dumnezeu,  e  făcută  pentru  Dumnezeu. 
Numai  Dumnezeu,  care  a  creat-o,  o  poate  umplea.  Ea  îmi  spune 
deci,  că  Dumnezeu  există.  îmi  spune  mai  limpede  chiar  ca  raţi¬ 
unea,  căci  ea  are  raţiuni  pe  care  raţiunea  nu  le  cunoaşte.  Ea  e 
un  organ  esenţial  care  face  pe  om  să  creadă  în  Dumnezeu.  Vai 
celui  ce  s’ar  încercă  să-i  înăbuşe  bătăile !  Ar  pierde  prin  asta  pe 
Dumnezeu,  pierzându-şi  viaţa. 


116 


Un  singur  suspin  al  sufletului  după  mai  bine,  după  viitor  şi 
ceva  desăvârşit  e  o  demonstraţie  mai  mult  decât  geometrică  a 
divinităţii,  a  zis  marele  filozof  matematician  Hemsterhuys. 

Şi  cu  multe  veacuri  înaintea  lui,  Platon  zisese:  «Omul  îşi 
aminteşte  de  adevărata  frumseţe,  ia  aripi  şi  arde  de  dorinţa  de 
a  sbură  spre  ea:  în  neputinţa  lui  însă,  tocmai  ca  pasărea,  îşi  ri¬ 
dică  ochii  spre  cer». 

Raţiunea  şi  inima  ne-au  apropiat  foarte  mult  de  credinţa  în 
existenţa  lui  Dumnezeu;  voinţa  ne  va  apropia  şi  mai  mult;  căci 
am  văzut  că  ea  e  esenţa  omului,  şi  e  foarte  aproape  de  conştiinţă. 
Dar,  voinţa  mea  ca  orice  voinţă  omenească,  nu  e  absolut  liberă.  Pe 
lângă  împrejurări  din  afară  care  o  limitează,  ea  e  înfrânată  în  in¬ 
terior  şi  mişcată  par’că  de  o  forţă  internă  într’o  anumită  direc¬ 
ţiune.  Să  mă  tot  îngreunez  cu  munca  şi  cu  plăcerea,  eu  simţ  totuş 
în  urma  mea,  o  mână  nevăzută,  care  mă  ţine  şi  mă  îndreptează 
spre  anumite  lucruri,  abătându-mă  dela  altele.  Seamăn  cu  busola 
navigatorului,  care  orice  va  face,  e  totdeauna  atrasă  spre  polul 
nord.  Dacă  mă  abat  din  direcţiunea  imprimată,  simt  o  rezistenţă, 
care  mă  face  să  sufăr  uneori  foarte  mult.  Dacă,  din  contră,  merg 
în  direcţiunea  aceasta,  simt  o  mulţămire  interioară  care-mi  poate 
procură  bucuriile  cele  mai  mari. 

Orb  să  fiu  şi  tot  trebue  să  recunosc  că  mai  presus  de  vo¬ 
inţa  mea  există  o  voinţă  superioară,  dela  care  mi-e  foarte  greu 
să  mă  sustrag.  De  unde  poate  veni  această  voinţă?  Din  întâm¬ 
plare?  Nu,  căci  întâmplarea  nu  există.  Dela  mine?  Deloc!  fiindcă 
această  voinţă  misterioasă  adesea  contrazice  pe  a  mea.  Ea  trebue 
să  vină  dela  o  fiinţă  superioară,  care  are  drepturi,  probabil  toate 
drepturile  asupra  mea,  care,  prin  urmare,  e  suverană  şi  care  trebue 
să  fie  Dumnezeu.  Deci  Dumnezeu  există. 

Să  facem  un  pas  mai  departe,  să  prelungim  liniile  şi  vom 
găsi  pe  Dumnezeu  la  marginea  activităţii  voinţii,  dupăcum  îl 
găsim  la  marginea  activităţii  inteligenţii  şi  sentimentului.  Intr’adevăr, 
pot  să  mă  întreb,  unde  mă  duce  această  obligaţie  interioară,  care 
mi-se  impune  şi  care  e  scopul  urmărit  de  ea?  Dar,  examinând 
fiecare  caz  particular  de  obligaţiune  observ  că  sânt  împins  spre 
bine,  concep  o  ordine  de  lucruri  desăvârşite,  un  ideal  moral,  un 
bine  suveran,  cum  ziceau  cei  vechi,  cătră  care  mă  simt  atras  în 
chip  lăuntric.  Şi  când  mă  gândesc  la  acest  bine  suveran,  găsesc 
că  e  mult  mai  uşor  să-l  atribui  unei  fiinţe  numite  Dumnezeu, 
decât  să-l  concep  în  aer,  abstract,  bazându-se  pe  nimic.  Acest 
bine,  pe  care  sunt  obligat  moralminte  să-S  săvârşesc,  îl  pun  în 
Dumnezeu,  îl  văd  personificat  în  Dumnezeu  şi  văd  totdeodată 
că  viaţa  mea  capătă  o  valoare  cu  totul  nouă  prin  legăturile  morale, 

pe  care  obligaţiunea  interioară  mă  face  să  le  întreţin  cu  Dum¬ 
nezeu.  Dar,  pentruca  să  fie  aşa,  trebue  ca  Dumnezeu  să  existe 
şi  nu  se  poate  să  nu  existe. 

Voinţa  binelui,  care  mi-e  impusă  de  conştiinţa  mea,  mă  obligă 
să  cred  în  Dumnezeu  ca  personificare  a  binelui. 

Toate  acestea  sunt  confirmate  de  sentimentul  responsabili¬ 
tăţii,  pe  care-1  constat  în  mine.  Cu  toate  teoriile  moderne  ale 
materialiştilor,  ca  a  lui  Lombroso  şi  altora  despre  iresponsabili¬ 
tatea  omului,  pe  care  ar  vrea  să-l  asemene  cu  o  maşină  pusă  în 
mişcare  fără  voia  ei,  totuş  prin  structura  sa,  omul  se  simte 
şi  se  crede  încă  responsabil.  Dar  responsabil  faţă  de  cine 
şi  de  ce?  De  o  lege  morală,  pe  care  n’o  cunoaşte  poate  încă 
lămurit,  dar  care  i-se  impune  de  o  autoritate  superioară  şi  care 
implică  în  mod  necesar  un  Legislator  suprem. 

In  rezumat,  cele  ce  preced,  se  reduc  la  următoarele:  Noi 
avem  în  noi  ideea  despre  o  fiinţă  perfectă,  care  are  toate  per¬ 
fecţiunile  în  chip  absolut.  Această  idee  poate  fi  mai  mult  sau 
mai  puţin  desvoltată,  poate  fi  inconştientă  şi  vagă,  noi  o  găsim 
totuş  în  adâncul  oricărei  fiinţe  omeneşti,  dacă  intrăm  în  forul  ei 
interior.  Această  idee  nu  poate  fi  o  iluzie,  fiindcă  se  impune  în 
chip  universal  şi  e  tot  aşa  de  veche  ca  şi  omenirea.  Să  fie  ea 
oare  produsul  eredităţii?  Că  în  ea  e  un  element  de  ereditate, 
nimeni  nu  tăgădueşte,  dar  ereditatea  nu  explică  totul,  ea  nu  ex¬ 
plică  absolut  nimic,  căci  nu  face  altceva  decât  doar  se  dă  înapoi 
în  faţa  problemei,  care  se  pune  din  nou  pentru  primul  om.  De 
unde  i-a  venit  lui  această  idee  despre  o  Fiinţă  care  să  întru¬ 
nească  toate  perfecţiunile?  Singura  soluţie  e  de  a  afirmă  exis¬ 
tenţa  lui  Dumnezeu,  singurul  care  a  putut  pune  în  om  această 
idee,  fiindcă  numai  el  îi  poate  da  realitatea  pe  care  o  presupune. 

Ajunşi  la  acest  punct  al  studiului  nostru,  trebue  să  mărtu¬ 
risim  că  argumentele  precedente  n’au  valoare  decât  pentru  acela 
care  adaugă  Ia  ele  şi  dovada  decisivă  a  experienţii.  Pascal  a  zis: 
«Cele  mai  bune  argumente  sunt  acelea  pe  care  ni-le  facem  noi 
înşine^  fiindcă  ele  sunt  cele  mai  potrivite  cu  fiinţa  noastră  in¬ 
telectuală  şi  morală.  De  asemenea,  vom  spune  sus  şi  tare,  că 
omul  n’ajunge  la  o  siguranţă  deplină  cu  privire  la  Dumnezeu, 
decât  atunci  când  a  făcut  experienţă  cu  El,  dacă  mă  pot  exprimă 
astfel.  Şi  ca  să  facem  această  experienţă,  cu  alte  cuvinte,  ca  să 
intrăm  în  raporturi  directe,  personale  cu  el,  ni-se  deschid  înainte 
două  căi:  calea  ascultării  şi  calea  rugăciunii. 

Prima  constă  în  a  urmă  cu  fidelitate  indiciile  conştienţei, 
mergând  exact  după  luminile  pe  care  le-am  primit  atât  în  lu¬ 
crurile  cele  mici,  şi  chiar  foarte  mici,  caşi  în  cele  mari.  Adevărul 
fiind,  în  fond,  de  esenţă  morală,  se  câştigă  prin  acte  morale. 

Ca  să  cucereşti  adevărul,  trebue  să-l  practici.  Ascultarea  de  glasul 
lăuntric  procură  omului  bucuriile  cele  mai  curate,  bucurii  intense, 
care-1  duc  foarte  departe,  mai  pre  sus  de  lumea  materială,  în  re¬ 
giunea  superioară  a  lumii  morale,  unde  prezenţa  lui  Dumnezeu 
devine  un  fapt  sensibil.  Aceste  bucurii  sunt  de  aşa  natură,  încât 
omului  i-se  pare  că  vin  dela  o  fiinţă  plină  de  iubire  care  e  foarte 
aproape  de  el  şi  care-1  face  să-i  simtă  prezenţa  tocmai  prin  aceste 
bucurii.  Dupăcum  o  fată  tânără  e  cuprinsă  de  o  emoţiune  pu¬ 
ternică  şi-şi  simte  inima  plină  de  fericire,  când  logodnicul  e  aproape 
de  ea,  mai  înainte  de  a-1  fi  observat  ea  chiar,  tot  aşa  tresaltă  şi 
sufletul,  când  divinul  Iui  Logodnic  îl  face  să-i  simtă  prezenţa,  în 
urma  unui  act  de  încredere  şi  de  ascultare.  Ascultarea  n’are  nici  o 
valoare  când  e  vorba  să  facă  pe  om  să  creadă  în  Dumnezeu, 
însă  experimentarea  Iui  Dumnezeu  prin  ascultare,  conduce  direct 
la  siguranţa  existenţei  lui  Dumnezeu. 

Şi  aici  o  altă  cale  se  deschide  înaintea  omului,  care  vrea 
să  se  apropie  de  Dumnezeu  şi  să  progreseze  în  această  siguranţă. 
Această  cale  e  rugăciunea.  Ea  e  mai  dreaptă  şi  faţă  de  cealaltă, 
e  ca  sborul  faţă  de  mers.  Foarte  mulţi  pot  spune,  că,  credinţa 
lor  s'a  născut  din  rugăciunile  lor.  In  copilărie,  spre  exemplu,  au 
fost  ascultaţi  în  chip  aşa  de  vizibil,  au  putut  constată  într’o  mul¬ 
ţime  de  amănunte  din  vieată  lucruri  aşa  de  isbitoare,  încât  nu 
s’au  mai  putut  îndoi  de  existenţa  unei  fiinţe,  care  le  ascultă  plân¬ 
gerile.  Am  putea  cită  multe  exemple  în  această  privinţă.  Nu  voiu 
cită  însă  decât  unul,  dar  foarte  sigur  şi  al  cărui  adevăr  e  ga¬ 
rantat. 

Un  tânăr  ucenic  dela  o  farmacie,  mai  mult  sau  mai  puţin 
necredincios,  fu  deranjat  într’o  noapte  din  somn  de  un  băeţaş, 
care-i  cerii  un  medicament  pentru  mama  sa,  care  eră  pe  patul 
de  moarte.  In  grabă  el  luă  un  şip  de  otravă  şi  dete  din  el  o 
sticluţă  clientului  inoportun.  Abia  dispăru  acesta  din  urmă,  şi 
ucenicul  observă  greşala  pe  care  o  făcuse.  Aleargă  în  stradă  şi 
strigă  în  gura  mare,  după  băiat,  dar  înzadar. 

Atunci  o  nelinişte  nespusă  cuprinse  pe  bietul  tânăr.  Par’că 
vedea  pe  biata  femeie,  căzută  în  chinuri  grozave  din  cauza  otrăvii. 
I-se  păru  că  el  însuş  e  pierdut  ca  un  ucigaş.  Deodată,  în  desnă- 
dejdea  lui,  îşi  aminti  de  rugăciunile  pe  care-1  învăţase  mamă-sa 
în  copilărie.  Şi  împins  parcă  de  o  forţă  irezistibilă,  se  aruncă  în 
genunchi  şi  rugă  pe  Dumnezeu  să-i  dea  o  dovadă  că  există,  scă- 
pându-i  din  nenorocirea  în  care  se  afla.  Abia  îşi  terminase  ru¬ 
găciunea,  când  o  lovitură  puternică  se  auzi  la  uşe,  se  grăbi  spre 
uşă  şi  recunoscu  pe  bâeţaşul,  care,  abia  mai  putând  respiră, 
plângea  cu  lacrămi  calde,  şi-i  anunţă  că,  fugind,  a  căzut  şi  a 
spart  sticla.  Din  ziua  aceea,  ucenicul  necredincios  deveni  un  cre¬ 
dincios  înverşunat. 

Ştiu,  că  cel  ce  e  hotărit  să  nu  creadă,  va  putea  zice  că  în 
povestirea  aceasta  nu  e  nici  o  dovadă  despre  existenţa  lui  Dum¬ 
nezeu,  căci  e  vorba  de  fapte  naturale,  care  s’ar  fi  produs  şi  fără 
rugăciune.  Se  poate.  Nu  tăgăduesc.  Şi  noi  spuneam  la  început : 
existenţa  lui  Dumnezeu  nu  se  poate  demonstra  matematiceşte. 
Totdeauna,  spre  a  crede  în  Dumnezeu  va  trebui  să  facem  un 
act  individual  de  credinţă  şi  de  voinţă.  El  nu  se  demonstrează. 
Se  arată  numai.  Dar  de  îndată  ce  vrem  să  credem,  argumentele 
raţionale  vin  în  mare  număr  să  ne  sprijinească  şi  să  ne  confirme 
credinţa. 

Iubite  cititor!  dacă  te  mai  îndoeşti  de  existenţa  lui  Dum¬ 
nezeu,  crede  cel  puţin  în  unul  care  s’a  îndoit  şi  el  şi  care  îţi  în¬ 
ţelege  îndoelile.  Lasă  raţionamentele  şi  dă-ţi  toată  silinţa  să  faci 
experienţă  cu  Dumnezeu,  chiar  dacă  ca  celebrul  apostol  francez 
din  Alpii  superiori,  Felix  Naef  înainte  de  convertirea  sa,  n’ai  putea 
adresă  lui  Dumnezeu  altă  rugăciune  decât  asta :  Oh !  Doamne, 
dacă  exişti,  mântueşte-mi  sufletul ! 

Fă  rugăciunea  aceasta  adesea,  fă-o  cu  sinceritate  şi  din  toată 
inima.  Dar  în  acelaş  timp,  intră  în  tine  însuţi,  în  adâncul  fiinţii 
tale,  priveşte  bine  înlăuntru,  priveşte  bine  şi  vei  vedea  imaginea 
Dumnezeului  tău.  Ascultă  cu  atenţie  şi  vei  auzi  glasul  lui  plin  de 
iubire.  Nu  te  mai  împotrivi  impulsiunilor  inimii;  lasă-te  dus  de  ele, 
căci  ele  sunt  marea  iubire  dumnezeiască,  ale  cărei  valuri  te  vor 
duce  la  ţărmul  veşnic,  în  braţele  lui  Dumnezeu. 

Căci,  la  urmă,  nu  e  altă  alternativă  decât  aceasta :  ori  există 
Dumnezeu,  ori  nu  există.  Dacă  nu  există,  suntem  cufundaţi  în- 
tr’un  haos  grozav.  Omul  ieşit  din  neant  şi  pe  punct  de  a  intră 
iar  în  neant,  printrun  efect  al  întâmplării,  se  găseşte  suspendat 
între  două  abisuri.  Oscilează  câteva  momente  între  amândouă, 
înainte  de  a  dispăreă  în  prăpastia  adâncă.  Pentru  el  nu  mai  e 
nici  o  siguranţă  intelectuală,  nici  morală;  căci,  cum  să  se  încreadă 
în  legi  oarbe,  care  pot  fi  turburate  dintr’un  moment  într’altul,  şi 
care  nu  sunt,  probabil,  decât  produsul  întâmplării?  Nu  mai  există 
nici  garanţie  pentru  viitor:  el  înaintează  cu  paşi  şovăitori  spre 
necunoscutul  gol  şi  decolorat.  Gândurile,  afecţiunile,  aspiraţiunile 
şi  voinţa  lui  sunt  simple  iluzii.  In  locul  unei  stânci  solide,  pe 
care  să  se  poată  sprijini,  el  are  sub  picioare  nisipul  nestatornic 
din  deşert,  iar  dincolo  de  acest  deşert,  întunerec  şi  moarte. 
Vieaţa  lui  nu  e  decât  un  fum,  care  se  risipeşte,  spuma  unui  val 
împins  de  alt  val,  care  apare  spre  a  dispărea.  Mai  face  atunci  să 
ieşi  din  neant  şi  nu  e  mai  bine  să  te  reîntorci  cât  mai  repede 
în  el,  cum  predică  Buddha  şi  pesimiştii  vechi  şi  moderni? 

Dacă,  din  contră,  Dumnezeu  există,  dacă  El  umple  universul 
cu  prezenţa  Lui,  dacă  a  însemnat  fiecărei  creaturi  un  plan  anumit, 

dacă  venim  dela  El  spre  a  ne  întoarce  la  El,  dacă  totul  ascultă 
de  legi  stabile,  care  sunt  expresiunea  voinţii  Lui  perfecte,  dacă 
Dumnezeu,  care  e  idealul  moral  personificat,  ne  învită  să  intrăm 
în  comuniune  directă  cu  El,  spre  cea  mai  mare  fericire  a  noastră, 
într’un  cuvânt,  dacă  lumea  morală  e  o  realitate  şi  dacă  toate  lup¬ 
tele,  toate  suferinţele  şi  toate  sforţările  noastre  în  mijlocul  acestei 
lumi  imperfecte  trebue  să  ajungă  într’o  zi  la  posedarea  lui  Dum¬ 
nezeu  şi  a  perfecţiunii,  într’o  imensă  fericire,  care  nu  va  avea 
sfârşit,  atunci,  —  o !  atunci  face  să  trăeşti ;  vieaţa  e  mare  şi  fru¬ 
moasă  cu  toate  mizeriile  ei,  lumea  şi  fiecare  din  fiinţele  care  o 
compun,  îşi  are  raţiunea  de  a  fi,  şi  noi  putem  trece  dela  pesi¬ 
mismul  cel  mai  negru  la  optimismul  cel  mai  măreţ!... 

Dim.  I.  Cornilescu. 


RELAŢIILE  BISERICII  ROMÂNEŞTI  CU  RUSIA  ÎN 

VEACUL  XVII.’ 

Reflexii  referitoare  la  scrierea  dlui  prof.  Dr.  S.  Dragomir.....-, 

Avem  înaintea  noastră,  sub  titlul  de  faţă,  o  lucrare  istorică 
serioasă  şi  de  bun  augur,  pentru  autor  şi  pentru  istoriografia 
noastră  bisericească. 

>  Legătura  de  prietenie  cu  autorul  acelei  lucrări  şi  legătura 
autorului  cu  «Revista  Teologică  >  nune  dispensează,  din  contră,  ne 
îndeamnă  să  stăruim  în  coloanele  acestei  reviste  —  bine  înţeles 
din  consideraţii  superioare  —  asupra  îndoitei  valori :  a  lucrării 
şi  a  autorului. 

N'avem  deci  decât  să  deschidem  Analele  Academiei  Române.1 
Prof.  universitar  din  Bucureşti  şi  membru  al  Academiei  Române, 
dl  1.  Bogdan,  spune  (o.  c.  233):  «...Constat  cu  deosebită  plă¬ 
cere,  din  această  întâia  încercare  mai  mare  a  d-lui  Dragomir,  că 
acest  tinăr  profesor  al  seminarului  Andreian  dela  Sibiiu  este  bine 
pregătit  pentru  cercetări  de  istoria  bisericii  române,  că  ştie  să 
lucreze  şi  are  multă  râvnă  pentru  cercetările  arhivalice,  fără  de 
cari  istoriografia  noastră  bisericească  nu  poate  să  facă  nici  un 
pas  înainte. 

«Aşa  fiind,  recomand  cu  căldură  Secţiunei  istorice  să  decidă 
a  se  tipări  în  Analele  Academiei  Române  manuscrisul  d-lui  S. 
Dragomir,  atât  studiul  introductiv,  care  cuprinde  92  pp.,  cât  şi 
Anexele,  cari  cuprind  177  pp.  de  texte  ruseşti  cu  traduceri  ro¬ 
mâneşti». 

De  fapt,  lucrarea  d-lui  Dragomir  a  şi  apărut  în  Analele 
Academiei  Române. 

1  Seria  li.  Tomul  XXXIV.  1911  —  12.  Partea  adm.  şi  desbaterile,  la  pg.  232  —234. 

--Faptele  pe  cari  le  povesteşte  dl  Dragomir  sunt  cunoscute 
de  foarte  puţini  cercetători.  Unele  au  fost  publicate...  Multe 
sunt  însă  cu  totul  necunoscute,  deoarece  sunt  scoase  din  acte 
încă  nepublicate  ale  Arhivelor  ministerului  de  externe  din  Moscva... 
Altele  sunt  din  «  Actele  greceşti»  ale  Arhivelor»,  pe  cari  dl  D. 
le-a  cercetat  în  Moscva 

Lucrarea  d-lui  Dragomir  are  următoarele  capitole:  1.  Cei 
dintâi  clerici  din  ţările  româneşti  peregrini  în  Rusia.  2.  Clerici 
ardeleni  peregrini  în  Rusia.  3.  Iconografi  ruşi  pentru  bisericile 
moldovene.  4.  Legăturile  politice  în  numele  ortodoxiei  între  Gheorghe 
Ştefan  şi  Ţarul  Rusiei.  5.  Călătoria  mitropolitului  Sava  Brati- 
covici  la  Moscva.  6.  Legăturile  mitropolitului  Dosofteiu  cu  Rusia. 
7.  Legăturile  lui  Şerban  Cantacuzino  cu  Rusia.  8.  Cei  din  urmă 
clerici  români  în  Moscva.  9,  Scrisoarea  mitropolitului  Teodosie 
câtră  patriarhul  rusesc  Adrian  la  1700. 

De  sine  înţeles,  nu  putem  nici  măcar  schiţă  cuprinsul  va¬ 
riatului  material,  plin  de  lămuritoare  amănunte,  cuprins  în  scrierea 
de  sub  întrebare.  O  deplină  idee  poate  cineva  sâ-şi  câştige  despre 
valoarea  acestei  lucrări  numai  cetindu-o  întreagă,  dar  nu  fără  de 
oarecare  orientare  asupra  materialului  istoriografie,  pe  care  îl 
completează  şi  lămureşte  dl  Dragomir. 

Ne  mulţumim,  deci,  numai  să  spicuim  de  ici-colo,  câte  ceva 
spre  a  o  face  cunoscută. 

$ 

Dl  Dr.  S.  Dragomir  tratează  un  material  istoric  relativ  la 
veacul  XVII,  în  care  popoarele  de  credinţă  şi  rit  oriental  (Rutenii 
din  Polonia  şi  din  Ungaria,  şi  Românii  din  regatul  ungar  de  azi), 
cari  se  aflau  în  circumscripţia  unor  state  politice  de  altă  credinţă, 
au  avut  a  suferi  atât  de  mult  pentru  credinţa  lor. 

Intre  clericii  români  ardeleni  peregrini  în  Rusia  în  veacul  al 
XVII.,  cari  au  căutat  alinarea  suferinţelor  prin  cereri  de  milă  dela 
Ţarul  rusesc,  autorul  ne  spune  de  trei  călugări  — -  ieromonahul 
Teodosie,  ieromonahul  Ghedeon  şi  monahul  Mardarie  dela  vechea 
mănăstire  a  Prislopului,  plecaţi  în  Rusia  la  a.  1 628. 1 

La  1629  a  plecat  în  .acelaş  drum  după  milostenie  şi  mitro¬ 
politul  Longin  dela  mănăstirea  Sf.  Nicolae  din  Jenopolea,  dar 
fără  rezultat,  nefiind  slobozit  să  vadă  «ochii»  Ţarului.2 

Mitropolitul  nostru  lorest,  adăpostit  la  mănăstirea  din  Putna 
după  scoaterea  sa  din  scaun,  pleacă  la  1645  spre  Moscva,  unde 
se  jelueşte  de  nedreptăţile  ce  i  s’au  făcut,  prin  alungarea  dela 
mitropolie. 

1  Dr.  Dragomir:  Contribuţii...  pag.  11. 

2  O.  c.  pg.  12. 

Mitropolitul  lorest  —  ne  oprim  la  dânsul  din  adins  —  duce 
cu  sine  mărturia  bună  a  lui  Vasile  Lupul  Vodă  şi  mai  ales  măr¬ 
turia  bună  a  mitropolitului  şi  episcopilor  Moldovei,  că  a  fost 
judecat  cu  « mărturii  mincinoase ■>,  din  cauza  că  nu  s'a  lăsat  con¬ 
vertit  ia  calvinismul  ce  devasta  pe  atunci  cu  furie  biserica  româ¬ 
nească  din  Ardeal,  şi  că  «tot  ce  a  avut  a  luat  dela  eh,  mai  pe 
urmă  că  şi  libertatea  personală  i  s’a  redat  numai  prin  chezăşia 
alor  24  inşi,  pe  a  cărora  garanţă  l-a  împrumutat  craiul  Gheorghe 
Rdkoczy  cu  o  mie  de  taleri,  pe  cari  mitropolitul  are  sâ-i  întoarcă 
vistieriei  crâieşti,1 

«Prin  documentul  acesta  —  spune  dl  Dragomir  -  se  şterge 
urîta  bănuială,  ce  s’a  adus  acestui  mitropolit,  «care  nu  putea  fi 
un  stricat  şi  un  netrebnic, 2  odată  ce  întreg  clerul  moldovenesc 
din  acel  timp  îi  luă  în  scris  apărarea;  —  cum  cu  dreptate  ob¬ 
servă  dl  I orga  ;. 3 

In  anul  1651,  un  alt  *  mitropolit?.-,  Sofronie  din  cetatea  Lipova- 
Giula,  dar  cu  sediu  în  mănăstirea  Hodoşului,  eră  în  acelaş  drum 
după  milostenie. 4 

La  1662  merge  Ia  Moscva  « mitropolitul  Teodosie  din  Vârşeţ, 
împreună  cu  un  arhimandrit,  un  arhidiacon  şi  un  diacon,  toţi  trei 
aceştia  din  mănăstirea  bănăţeană  a  Vodiţei.® 

Cel  mai  de  frunte  cleric  de  al  nostru,  peregrin  în  Rusia,  a  fost 
mitrop.  Sava  Brancovici.  în  capitolul  special  (pag.  34 — 42)  rezervat 
acestuia,  dl  Dragomir  are  multe  amănunte  de  un  deosebit  interes, 
din  mijlocul  cărora  răsare  cât  mai  plină  de  demnitate  persoana 
acestui  chiriarh-martir. 

Mitropolitul,  provăzut  cu  scrisoarea  de  recomandare  dela  prin¬ 
cipele  Apaffi  şi  dela  regele  ioan  Casimir  al  Poloniei  cătră  Ţarul 
Alexie  Mihailovici,  e  primit  de  acesta  cu  mare  cinste  şi  i  se  fac 
mari  daruri  şi  pe  lângă  aceasta  îşi  exoperează  şi  un  hrisov  de 
danie  dela  acelaş  Ţar  in  favorul  mânăstirei  Bălgradului. 

Dl  Dragomir  a  dat  şi  de  urma  altor  clerici  peregrini  dela 
noi.  Astfel  la  Î697  se  află  în  Moscva  protopopul  Vasile  fioban 
al  Braşovului,  care  a  exprimat  Ţarului  mulţumită  braşovenilor 
pentru  milostenia  primită  înainte  cu  trei  ani,  şi  cere  altă  milă. 7 

Nu  voiu  să  întrelas  a  atinge  aci,  măcar  în  treacăt,  că  dl 
Dragomir  a  fost  tot  atât  de  norocos  în  aflarea  mult  mai  multor 

1  Dr.  Dragomir:  Contribuţii...  pag.  1 3  — 1 4  şi  Adnexa  :  pag.  105  —  106. 

!  in  aceste  colori  ni-1  prezintă  decedatul  canonic  Bunea. 

3  Dr.  Dragomir:  o.  c.  pg,  14. 

4  O.  c.  pg,  15  -16. 

5  O.  c.  pag.  16. 

6  Vezi  o.  c.  documentele  adnexate  sub  XXIV'.,  XXV.  şi  XXIX. 

;  O.  c.  pag.  65. 

clerici  peregrini  din  Principatele-Române,  la  Ţarul  rusesc,  cu 
cereri  de  milă  pe  seama  mitropoliilor  şi  mai  ales  a  mănăstirilor. 
Pe  aceştia  însă  nu-i  mai  înşir  mai  deaproape. 

Dacă  «Marelui  Ţar.  .  domnului  şi  oblăduitorului  dăruitor  şi 
nutritorul  ortodocşilor  împrăştiaţi  în  diferite  alte  locuri»1  i  s’au 
adresat  cereri  de  milă  mai  mult  din  partea  clericilor  dela  noi,  — 
apoi  cererile  celorlalţi  clerici  români  din  Principate,  au  avut  şi 
alte  obiecte,  decât  numai  mila. 

Astfel  ni  se  arată  frumos  şi  cu  mult  interes  misiunea  arhi¬ 
mandritului  Varlaam  din  Moldova  —  ajuns  mai  apoi  mitropolitul 
Sucevei  —  trimis  de  Vodă  Miron  Barnovschi,  spre  a  comandă 
nişte  icoane  din  Moscva,  pentru  mănăstirile  nou  zidite  de  acest 
Domn.2 

Plin  de  interes  este  de  asemenea  capitolul  VI.:  Legăturile 
mitropolitului  Dosoftei  cu  Rusia.3 

Dosoftei  iscusitul  versificator  pe  româneşte  a!  Psaltirii  şi  om 
de  carte,  cere  din  Rusia  tipar,  spre  a  tipări  cărţile  cari  le-a 
tradus  în  româneşte  din  limba  greacă  şi  cea  slavonească,  «fiindcă 
la  noi  —  zice  mitropolitul  —  a  dispăuit  ştiinţa  de  carte  şi  sunt 
puţini  cari  înţeleg  limba  cărţilor».4 * 6 

Autorul  ne  arată  şi  amănuntele  tragediei  sfârşitului  acestui 
mitropolit,  care  angajat  faţă  de  Ruşii  cari  erau  în  război  cu 
Turcii,  după  biruinţa  cestor  din  urmă  a  trebuit  să-şi  părăsească 
patria  şi  scaunul  mitropolitan,  pentru  a  o  sfârşi  în  mizerie  şi  să 
încaseze  în  loc  de  ajutor,  numai  cuvinte  de  mângâiere  dela  pa¬ 
triarhul  rusesc,  care,  mai  nainte  în  vremea  petrecerii  sale  în 
scaunul  mitropolitan  din  Suceava,  făcuse  din  Dosofteiu  «dreptul 
şi  de  Dumnezeu  inspiratul  Moise  >  «şi  înţeleptul  împărat  Soiomon» 
al  românilor  (capitolul  citat). 

Nu  mai  puţin  norocos  a  fost  d!  Dragomir  atunci,  când  a 
scrutat  şi  după  «Legăturile  politice  în  numele  ortodoxiei  între 
Gheorghe  Ştefan  şi  Ţarul  Rusiei»  (capitolul  IV) 3  şi  după  «  Le¬ 
găturile  lui  Şerban  Cantacuzino  cu  Rusia»  (capitolul  VII) 3 

Legăturile  aceste  sunt  încercate,  de  o  parte,  sub  presiunea 
multelor  şicane  şi  chiar  năvăliri  din  partea  Turcilor  asupra  cre¬ 
ştinilor  ortodocşi,  iar  Ştefan  Vodă  îşi  închină  Ţarului  rusesc  ţara, 

1  Aşa  l-a  agrăit  mitropolitul  Sava  Brancovici  pe  Ţarul  Alexie  Mihailovici  prin 
scrisoarea  sa  predată  în  biroul  ambasadorilor  din  Moscva.  O.  c.  Adnexa  XXVII. 

2  Vezi  mai  de  aproape  capitolul  IU.:  Iconografii  ruşi  pentru  bisericile  moldovene. 
O.  c.  pag.  17-28. 

s  O.  c.  pag,  42  —  54. 

4  O.  c.  pag.  43. 

O.  c.  pag.  28  -34. 

6  O.  c.  pag.  54—61. 

cu  gândul  ca  în  tovărăşie  să  facă  afront  încălcărilor  turceşti,  lucru 
care  însă  nu  s’a  realizat. 

Tot  în  acelaş  semn  al  ortodoxiei  încearcă  şi  Ştefan  Canla- 
cuzino  a  închegă  legături  politice  cu  Rusia,  cătră  sfârşitul  vea¬ 
cului  XVII.  In  anul  1688,  pe  la  început,  aflăm,  că  Domnul  român 
se  serveşte  spre  acest  scop  de  arhimandritul  Isaia  din  Athos,  pe 
care-1  trimite  la  Moscva.  Dar  de  ideia  unei  alianţe  creştine  or¬ 
todoxe  pentru  înfrângerea  Turcilor  erau  însufleţiţi  şi  alţii,  între 
cari  şi  expatriarhul  Dionisie  al  Constantinopolului.  Acesta  are 
cătră  Ţarii  Ioan  şi  Petru  Alexievici  următoarele  cuvinte  aprinse: 
«Toate  statele  şi  puterile  s’au  ridicat  asupra  Antihristului...  iar 
împărăţia  voastră  doarme.  Toţi  ortodocşii  aşteaptă  sfânta  voastră 
împărăţie:  Sârbii  şi  Bulgarii,  Moldovenii  şi  Muntenii...  Sculaţi-vă, 
nu  adormiţi,  veniţi  şi  ne  mântuiţi.  Eu  am  venit  în  părţile  aceste, 
adecă  în  Ungro-Vlahia,  şi  am  aflat  aici  pe  prea  pravoslavnicul 
şi  apărătorul  şi  luptătorul  pentru  credinţa  creştinească,  pe  Domnul 
Munteniei,  care-i  din  neamul  Cantacuzinilor. Dar  nici  acest 
însufleţit  apei  nu  a  avut  rezultate  reale. 

Dar  flamura  ortodoxiei  a  fost  fâlfâită  în  bătaia  vânturilor 
din  acele  aprige  vremuri,  nu  numai  în  sânul  apărării  creştinilor 
răsăriteni  de  cătră  Turci,  ci  şi  faţă  cu  propaganda  papistă. 

<  Vremea  despre  care  vorbim  acum  —  zice  d-1  Dragomir  — 
e  cea  a  noului  asalt  al  catolicismului  (N.  Iorga:  Istoria  bis.  rom. 
I.  pag,  402),  când  acesta ,  prin  îndrăzneala  fără  de  margini  a  Ie¬ 
zuiţilor  şi  prin  politica  urinată  în  acest  senz  a  Casei  de  Austria , 
voiă  cu  orice  preţ  să  cucerească  pe  Români m1 

De  aceea,  ia  1688,  când  arhimandritul  Isaia  din  Athos  se 
achită  de  misiunea  sa  la  Moscva,  cere  ajutorul  ţarilor  nu  numai 
contra  Turcilor,  ci  şi  în  contra  propagandei  papiste,  «eăci  papistaşii, 
totdeauna  au  pismuit  biserica  ortodoxă.  Şi  dacă  au  ocupat  ar¬ 
mata  împărătească  şi  veneţiană  vr’un  oraş  în  Ungaria  şi  în 
Morea,  unde  se  află  biserici  ortodoxe,  au  început  pe  toate  a  le 
sili  şi  întoarce  ia  unie  sau  a  le  preface  în  biserici  catolice.  Sub 
jugul  Turcilor ,  cu  toate  că  le  e  greu  să  trăească ,  totuşi  în  cre¬ 
dinţa  nu  li-se  face  nici  o  siluire  şi  prigonire A 

Arhimandr.  Isaia  spune  şi  aceea,  mai  departe,  că  «a  trecut 
prin  Ardeal,  care  s’a  lăpădat  de  Turci  şi  s’a  supus  Cesarului. 
Sunt  mulţi  oameni  bine  credincioşi  de  legea  grecească  acolo,  cari 
au  început  a  fi  siluiţi  în  credinţă  de  Pa  pis  t aşi . . . 

In  Ardeal  e  mare  supărare  şi  snspinare  din  pricina 
acestei  siluiri  a  creştinilor  la  unie,  căci  sub  jugul  turcesc  aveau 
greutăţi  numai  în  dări,  iar  în  credinţă  nu  le  veniă  silă».9 


1  O.  c.  pag.  72.  —  -  O.  c.  pag.  58. 


3  O.  c.  pag.  59. 

Ba  spune  arhimandritul  Isaia  şi  aceea,  că  «anul  trecut  a  fost 
în  solie  la  Şerban  un  -arţibiscup»  din  Viena,  ca  să-l  invite  să 
se  supună  Cezarului». 

In  această  ordine  de  idei  remarcăm  şi  scrisoarea  dela  1700 
a  mitropolitului  Teodosie  din  Bucureşti  cătră  patriarhul  rusesc 
Adrian,  căruia  i-se  plânge,  că  « nu  atât  din  partea  păgânilor  ne¬ 
curaţi  întimpină  greutate  sfintele  lucruri  bisericeşti  (căci  ei  chi- 
nuesc  şi  năcăjesc  foarte  neamul  creştinesc  în  privinţa  politică  şi 
naţională),  cât  din  partea  papistaşilor  se  fac  în  toate  ţinuturile  lor 
mari  siluiri,  mari  ispi  e  şi  mari  prigoniri,  ca  să-i  convertească  la 
sine,  la  duşmanii  dunmezeeştii  bisericii  a  răsăritului . ..  Unde  stă¬ 
pânesc  şi  domnesc  (papistaşii),  o  fac  aceasta  cu  puterea ,  iar 
unde  nu  domnesc ,  turbură  necurmat  cu  înşelăciune  şi  cu  vi¬ 
clenie,  aceasta  nestricată  şi  nepătată,  adevărată  şi  cea  mai  de 
frunte  biserică » ... 1 

Ce  mult  spunătoare  este  această  caracterizare  astăzi,  când 
ni-s’a  dat  să  vedem  realizat  şi  Hajdu-Dorogh-ul!!... 


...Şi,  de  nu  ni  ar  lua  în  nume  de  rău  nici  Redacţia,  nici  ce¬ 
titorii,  nici  —  mai  presus  de  toate  —  d-1  Dr.  Dragomir,  în  le¬ 
gătură  cu  elogioasa  apreţiere  din  partea  Areopagului  nostru  cul¬ 
tural,  ni-am  mai  permite  să  adaugem  câteva  cuvinte. 

Istoriografia  noastră  bisericească,  de  al  cărei  rost  i-a  apro¬ 
piat  atât  de  mult  recenzentul  său  pe  d-1  Dragomir,  are  şi  o  spe¬ 
cială  chemare  românească. 

Până  Ia  finea  veacului  XVII  toţi  românii  de  pretutindenea 
au  format  o  unitate  religioasă  în  credinţă  şi  în  rit,  dacă  nu  au 
putut  fi  una  şi  din  punctul  de  vedere  administrativ  bisericesc. 

A  scrie  istoria  noastră  bisericească  premergătoare  veacului 
XVII  înseamnă  a  scrie  istoria  neamului  românesc  însuşi,  din  data 
ce  tocmai  manifestaţia  vieţii  religioase  româneşti  a  fost  cea  mai 
completă  şi  mai  ordonată,  întrucât  a  permis-o  aceasta  barbaria 
vremurilor  rele. 

Iar  dacă  istoria  noastră,  pe  cât  timp  va  fi  călăuzită  de  sen¬ 
timentul  pentru  adevărul  istoric  nu  poate  şi  nu-i  e  permis  să  in¬ 
tenţioneze  măcar  a  pune  obroc  peste  ortodoxismul  neamului 
românesc  rămas  ortodox  până  astăzi  în  partea  sa  absolut  co¬ 
vârşitoare,  istoriografia  noastră  de  aici  încolo  e  datoare  să  ur¬ 
meze  aceiaşi  cărare  dreaptă,  care  duce  la  aşezarea  ortodoxis¬ 
mului  nostru  în  cuvenitul  sfeşnic,  pen truca  şi  în  viitor  acela  să 
călăuzească  vieaţa  sufletească  a  românismului. 

1  O.  c.  pag.  73  —  74. 

Din  cât  îl  înţeleg  pe  dl  Dragomir,  d-sa  se  află  tocmai  pe 
această  cărare. 

N’am  accentua  cerinţa  păstrării  ortodoxismului  în  vieaţa  re¬ 
ligioasă  a  neamului  românesc,  dacă  nu  ne-ar  sili  istoriografi 
străini  de  neam  şi  de  cei  din  sânge  românesc  şi  dacă  nu  ni-ar 
porunci-o  aceasta  învăţămintele  triste  şi  amarele  roade,  pe  cari 
actual  le  culege  neamul  românesc  din  alianţa  dogmatică,  zisă 
«unire»  cu  Roma. 

Cine  nu  o  ştie,  oare,  că  poporul  românesc  se  află  tocmai 
pe  acel  teren  de  litigiu,  asupra  căruia  nici  după  o  rivalitate  în¬ 
cordată  de  peste  o  mie  de  ani,  nu  s’a  decis  încă  cine  să  stăpâ¬ 
nească:  Ortodoxismul  răsăritean  ori  Papalitatea  romană. 

Ortodoxismul  nostru,  devenit  —  în  afară  de  unitatea  cre¬ 
dinţei  —  absolut  independent  faţă  cu  principalul  chiriarh  al  or¬ 
todoxiei,  e  mereu  ţinut  în  ochi  ca  pradă  din  partea  Romei  papale, 
care,  spre  a  ne  cuceri  bisericeşte,  s’a  asociat  cu  Casa  de  Austria 
(cum  spuneam  mai  sus)  iar  acum,  curn  ştim  cu  toţii,  Papalitatea 
(care  veşnic  a  ţinut  cu  cel  mai  tare!)  jertfeşte  o  seamă  din  Ro¬ 
mânii  uniţi  pe  altarul  episcopiei  unite  de  Hajdu-Dorogh,  ridicat 
de  politica  maghiarizătoare  a  Statului  ungar. 

Una  din  cele  mai  de  căpetenie  arme  ale  Papalităţii,  cu  care 
crede  să  facă  şi  mai  mari  cuceriri  religioase  în  sânul  neamului 
românesc  ortodox,  este  aceia  de  a  ne  influinţâ  istoriografia  bi¬ 
sericească  şi  chiar  a  ni-o  face  ea  însăşi,  prin  agenţii  săi  aflători 
în  sânul  bisericii  papale  sau  chiar  şi  în  sânul  neamului  nostru 
românesc,  ca  uniţii  cu  Roma. 

Deschid  d.  e.  broşura  profesorului  de  istorie  bisericească  la 
universitatea  din  Strassburg,  Dr.  A.  Ehrhard,  <Die  Orientalische 
Kirchenfrage  und  Oesterreichs  Beruf  in  ihrer  Losung»  şi  găsesc 
că  pentru  a  promova  unirea  bisericilor  răsăritene  în  general,  Austria 
catolică  are  o  specială  misiune  de  împlinit  (pag  5),  din  data  ce 
în  întreagă  lumea  e  considerată  ca  o  putere  de  stat  catolic  şi  ca 
avantgarda  catolicismului  faţă  de  Orient  (o.  c.  p.  47).  Iar  între 
mijloacele  pentru  realizarea  acestei  chemări  religioase  a  Austriei 
(în  care  categorie  vine,  de  sine  înţeles,  şi  regatul  Ungariei),  este 
pus  şi  acesta:  Teologii  austriaci  (alăturea,  deci,  de  ei  şi  cei  unguri) 
să  desgroape  din  ruinele  trecutului  deosebitele  terene  de  vieaţâ 
ale  bisericilor  răsăritene,  să  scruteze  istoria  lor,  prestaţiile  lor  spi¬ 
rituale  bisericeşti,  religioase  şi  culturale;  să  nizuiască  la  risipirea 
prejudiţiilor  orientale,  să  combată  concepţiile  lor  despre  biserica 
apuseană,  despre  primatul  papal,  în  fine  să  netezească  drumul 
cătră  reuniunea  bisericească,1  care,  după  cel  mai  nou  punct  de 

1  O.  c.  pag.  54. 

mânecare  al  Papalităţii  este  —  nu  cel  din  sinodul  florentin,  cu 
admiterea  numai  celor  4  puncte  esenţiale,  ci  —  de  a  primi  şi 
crede  totul  ce  primeşte  şi  crede  biserica  Romei. 

Principele  Maximilian  de  Saxonia,  profesor  la  universitatea 
din  Freiburg  (Elveţia),  în  scrierea  sa  «Vorlesungen  iiber  die  orien- 
talische  Kirchenfrage»  reprezintă  acelaş  punct  de  mânecare  de  a 
ne  câştigă  succesiv  pi  noi  pe  răsăriteni,  prin  mijlocirea  influinţării 
istoriografiei  noastre  bisericeşti,  şi  adauge  şi  ideia,  de  a  divulgă 
printre  răsăriteni  publicaţii  cu  atare  scop  (pag  236). 

Dar  principiul  acestei  influinţâri  a  ortodoxismului  nu  e  nou, 
şi  el  a  devastat  mai  întâi  credinţa  şi  instituţiunile  răsăritene  ale 
însăşi  bisericii  unite. 

Mai  nainte,  în  veacul  XVIII,  chiar  şi  sinodul  dela  1739  al 
uniţilor  noştri  încă  ţinea  că  unirea  sub  Atanasiu  s’a  făcut  numai 
în  cele  4  cunoscute  puncte  statorite  la  Florenţa.1 

Sinodul  electoral  al  uniţilor,  din  anul  1868,  se  identifică  cu 
membrul  său  loan  Antonelli  recunoscând  «starea  de  confuzie  şi 
decadenţă,  în  care  ajunsese  biserica  noastră»  (a  uniţilor);  «află 
cauza  răului  întru  împedecarea  vieţii  sinodale  şi  în  schimbarea 
disciplinei  şi  instituţiunilor  noastre  bisericeşti  pe  cale  anticano- 
nică»2  şi  în  suplinirea  acelora  pe  cale  absolutistică  cu  «instituţiuni 
cu  totul  străine»,  «prin  bărbaţi  crescuţi  în  institute  jezuitice»3  şi 
că  şi  unirea  însăşi  s’a  făcut  « numai  întru  aceste  patru  puncte»...4 
Şi  totuşi  astăzi,  —  graţie  iezuitismului,  care  a  triumfat  asupra 
românismului  în  sânul  bisericii  unite  cu  Roma  —  în  mitropolia 
unită  se  crede  şi  se  mărturiseşte  tot  ce  se  crede  şi  se  mărtu¬ 
riseşte  la  Roma. 

■Aceasta  desăvârşită  izbândă  dogmatică  a  papalităţii  a  mers 
paralel  cu  crearea  unui  curent  de  istoriografie  unită,  mai  mult 
papistă  decât  românească,  în  sinul  bisericii  unite;  curent,  care, 
spre  durerea  noastră  şi  spre  bucuria  şi  câştigul  străinului,  face 
exces  de  cult  divinizând  «sfânta»  unire  cu  Roma  şi  trăgând  în 
noroiu  tot  trecutul  bisericii  ortodoxe  române  şi  pe  chiriarhii  ei, 
iar  de  «schisma»  (uneori  «erezie»  chiar)  neamului  românesc  îşi 
tem  mântuirea  sufletului,  pe  care  mai  bucuros  vor  s’o  aibă  în 
sânul  bisericii  papale,  până  şi  cu  rizicul  perderii  caracterului  na¬ 
ţional.  (Ideia  din  «Cultura  creştină»  dela  Blaj)... 


’  La  Niiles:  Svmbolae  II.  546:  Decretul  5  al  sinodului  sună  astfel :  Sacram  unionem 
contincntia  4  puncta  perpetno  et  irremisibililer  noster  v.  cierus  observabit  et  tenebit; 
ad  plura  antem  nullo  sub  praetexta  adigatur, 

3  1.  1.  Moldovan:  Acte  sinodale  1.  pag.  31, 

3  O.  c.  pag.  32. 

4  O.  c.  pag.  32. 

Aici  voiam  s’ajung  cu  vorba  de  mai  sus  şi  să  adaug,  că,  din 
punctul  de  vedere  al  interesului  superior  al  românismului,  e  mai 
mult  decât  fatalitate  pentru  românism,  că  alăturea  de  detentorii 
puterii  de  stat  prefăcuţi  în  precupeţi  religioşi  ai  Romei,  cu  gând 
de  a  obţinea  şi  situaţii  etnice  nouă  în  vieaţa  de  stat,  ca  d.  e.  în 
regatul  unguresc  prin  episcopii  ca  cea  de  Hajdu-Dorogh  —  stau 
pe  terenul  istoriografiei  bisericeşti  agresiunile  confesionale  ( — 
foarte  regretabile  între  atâtea  lucruri  cuminţi  — )  ale  învăţatului 
canonic  decedat  Dr.  A.  Bunea  şi  măruntele  cârteli  pătimaşe  ale 
Cernăienilor  dintre  ortodocşi  şi  ale  Pâclişenilor  dintre  uniţi. 

Un  mic  cuvânt  cătră  D-Ta,  dle  Dr.  Dragomir:  Chemarea 
D-Tale  pe  terenul  istoriografiei  noastre  bisericeşti  este  bine  de¬ 
terminată,  Te-a  consacrat  spre  aceasta  cel  mai  înalt  Areopag  cul¬ 
tural  românesc. 

Iţi  doresc  în  această  chemare  să  poţi  plivi  şi  aruncă  în  foc 
toţi  spinii  şi  mărăcinii  ce  s’au  ivit  pe  câmpul  istoriografiei  noastre 
bisericeşti,  şi  în  locul  lor  să  sameni,  aşa  frumos,  cuminte  şi  fără 
de  patimă,  dupăcum  ai  şi  început,  sămânţa  adevărului  istoric  din 
care  să  răsară  mărire  şi  cinste  peste  trecutul  neamului  şi  orto¬ 
doxiei  noastre  !  Un  cleric  ortodox. 

PREDICĂ  LA  ÎNMORMÂNTAREA  UNUI  COPIL.1 

plângeţi;  nu  a  murit,  ci  doarme ». 

(Luca  c.  8  v.  52). 

Iair,  mai  marele  sinagogii  jidoveşti,  după  ce  se  convinse,  câ  tot  aju¬ 
torul  omenesc  şi  al  legii  sale  se  adeveri  de  netrebnic  în  faţa  chinurilor 
mari,  care  torturau  pe  biata  sa  copilă,  ca  un  părinte,  care  avea  cea  mai 
adâncă  iubire  pentru  fiica  sa,  frământând  li -şi  creerul  asupra  mijloacelor  de 
mântuire  ce  le-ar  mai  putea  cercă  pentru  copila  sa  suferindă,  îi  veni  în 
minte  de  acel  isus,  vestit  de  popor,  despre  care  se  spunea  că  face  şi  mi¬ 
nuni.  O  rază  palidă  de  nădejde  începu  a  licări  în  sufletul  său  sdrobit  de 
durere.  Fascinat  de  această  slabă  schinteie  îşi  părăseşte  casa  şi  pe  toţi 
ai  săi;  lasă  în  gura  morţii  pe  nefericita  sa  copilă  şi  aleargă  nebun  să  gă¬ 
sească  pe  acei  salvator. 

încunjurat  de  mulţime  de  oameni  l-a  găsit  pe  blândul  Isus,  sădind 
in  inimile  celor  ce-1  împresurau  sămânţa  învăţăturilor  sale,  din  care  avea 
să  răsară  arborele  mare,  la  umbra  căruia  să-şi  găsească  odihnă  lumea  mi¬ 
lioanelor  de  suflete  ale  creştinilor  de  mai  târziu. 

Tremurând  de  frică,  istovit  de  puteri  căzu  lair  înfrânt  la  picioarele 
învăţătorului.  Iar  Isus,  ca  să  întărească  nădejdea  slabă  a  celui,  pe  care  numai 
desperarea  neţărmurită  îl  aduse  la  dânsul,  înaintea  lui  şi  a  intregei  mul¬ 
ţimi  vindecă  pe  femeia,  care  de  doisprezece  ani  suferise  în  boala  sa. 

1  Cuvânt  ţinut  !a  înmormântarea  copilului  Tiberiu,  fiul  colegului  meu  Petru  Marşieu. 

Speranţa  sleită  a  lui  Iair,  —  chemată  la  vieaţă,  —  făcea  să  curgă  gră¬ 
bită  valuri  de  noue  puteri  în  vinele  trupului  amorţit  mai  nainte.  Cu  toată 
încrederea  se  alipi  de  acest  făcător  de  minuni,  căci  simţea  lămurit  de  acum 
că  numai  acesta  va  fi  în  stare  să  aducă  mântuirea  dorită  casei  sale.  Su¬ 
fletul  său  alintat  acum  în  leagănul  simţirilor  noue,  calde  şi  mângăitoare, 
trebuia  să  îndure  şi  ultima  grozavă  încercare.  Un  argat  sosi.  Ştirea  lui 
fii  scurtă  şi  crudă :  «Fiica  ta  este  acum  moartă,  nu  mai  supără  pe  învăţătorul». 
(Luca  c.  8  v.  49).  Deabiâ  îşi  întoarse  însă  Iair  privirea  sa  pierdută  spre 
Isus,  când  în  urechi  ii  răsună  cuvintele  hotărîte  şi  pătrunzătoare  aie  celui 
ce-1  luase  sub  ocrotirea  sa:  «Nu  te  teme;  crede  numai  şi  se  va  mântui», 
(c.  8  v.  50).  După  acestea  Isus  cu  Iair,  în  fruntea  norodului,  —  cel  în¬ 
setat  de  minuni,  —  grăbiră  spre  casa  mai  marelui  sinagogei.  Prea  târziu 
sosiră.  Argatul  trimis  le  spusese  adevărul.  Sărmana  copilă  adormise  pe 
vecie.  Dar  ce  erâ  târziu  pentru  oameni,  nu  eră  târziu  pentru  Dumnezeu. 
Stăpânul  vieţii  şi  a  morţii  cu  cuvinte  blânde  mustră  pe  ceice  nu  voiau  a  mai 
conteni  cu  tânguirea,  jalea  şi  plânsul,  zicându-ie:  «Nu  plânge-ţi;  nu  a  murit 
ci  doarme».  (Luca  c.  8  v.  52),  Toţi  ştiau,  că  fata  a  murit  şi  chiar  de  aceea 
cu  suflet  revoltat  şi  jignit  priveau  la  cel  ce  despreţuiâ  moartea.  Făcătorul 
vieţii  însă,  ca  să  dovedească  în  faptă  că  moartea  e  numai  un  somn,  şi 
acel  ce  a  lăsat  să  fie  vieaţă  pe  pământ,  e  in  stare  să  readucă  vieaţa  în 
lutul  înrecit,  rosti  porunca:  «Fecioară,  zic  ţie  scoa!ă-te»  (c.  8,  v.  55).  Iar 
sufletul  blând  şi  nevinovat,  care  mai  nainte  plutea  printre  îngerii  Dom¬ 
nului,  iar  întră  în  chipul  roabei,  ce  îl  părăsise,  ca  astfel  să  le  deschiză 
mintea  oamenilor,  să  înţeleagă  învăţătura  cea  mare,  care  să  le  fie  de  aci 
înainte  spre  întărire,  razim,  mâugăere  şi  fericire  vecinică. 

Poporul  a  înţeles  şi  s’a  cutremurat  la  vederea  celui  ce  a  biruit  moartea. 
Vesel  şi  mângâiat  s’a  reîntors  fiecare  la  vatra  sa. 

* 

«Nu  plângeţi  —  vă  strig  şi  eu  cu  Hristos,  —  că  fiul  vostru  n’a  murit 
ci  doarme».  Somnul  liniştitor  al  morţii  se  lasă  şi  peste  copilaşul  tău  Ti- 
beriu,  familie  întristată.  .Toată  durerea,  toate  chinurile  mistuitoare  ale  ace¬ 
stei  nevinovate  fiinţe  acum  au  încetat.  Pleoapele  obosite  de  greutatea  boalei 
nemiloase  s’au  închis  pentru  vecie,  durmind  somnul  lung  şi  pacinic,  ce 
ne  aşteaptă  pe  toţi  muritorii.  «Acum  am  adormit  şi  am  aflat  uşurare  multă» 
vă  zice  copilaşul  vostru  cu  cântarea  bisericii.  Dar  când  au  încetat  suferin¬ 
ţele  lui,  s’au  născut  mai  mari  şi  mai  crude  durerile  voastre  sfâşietoare  de 
suflet,  încercaţi  părinţi.  Toată  bucuria,  -  in  care  se  scălda  inimile  voa¬ 
stre  iubitoare  de  părinţi,  când  priviaţi  cu  încredere  la  unicul  vostru  copil 
de  parte  bărbătească,  care  ajunse  a  împlini  patru  anişori.  —  acum  se  pră¬ 
buşeşte.  Toată  gingăşia  părintească,  toată  grija  mamei,  tot  ajutorul  dof¬ 
torilor,  ba  şi  rugăciunile  preoţilor  rămaseră  zadarnice,  căci  «toate  organele 
trupşorulu'»  —  acoperit  şi  răsfăţat  în  simţirile  cele  mai  duioase,  —  «acum 
netrebnice  se  văd;  cele  ce  puţin  mai  nainte  erau  mişcătoare,  toate  neiu- 
crătoare  sunt,  moarte». 

Ochii  cei  blânzi  şi  luminoşi  acum  au  apus  pentru  vecie,  «picioarele 
s’au  legat» ;  mânuţele  cele  ce  în  tot  decursul  boalei  se  împreunau  spre 
rugăciune,  acum  au  încetat  să  mai  mişte;  auzul  cel  prea  simţitor  a  amorţit, 
«limba»,  care  atât  de  des  imploră  ajutorul  lui  D-zeu  şi  cerea  tatălui  său 
cu  stăruinţă  să-i  mai  facă  slujba  de  uşurare  «cu  tăcere  s’a  îngrădit».  «Că 
Duhul  a  trecut  printr'ânsul  şi  nu  va  mai  fi».  Groapa  deschisă  aşteaptă  sa 
primească  în  sânul  său  nesăţios  şi  acest  gingaş  trupşor. 

Cum  nu  veţi  plânge  dar  văzând  floarea  voastră  plăpândă,  atât  de  cu¬ 
rând  ofilită  de  tot?  Cum  nu  veţi  suspina,  când  puişorul  vostru  cel  vesel 
părăseşte  aşa  de  grabnic  cuibul  cald  şi  moaie  al  părinţilor  săi,  ca  să  între 
sub  glia  rece,  aspră  şi  nesimţitoare?  Cum  să  nu  vă  tânguiţi,  când  cu  spaimă 
zăriţi  abisul,  ce  s’a  pus  de  aci  înainte  între  voi  şi  fiul  vostru?  Cum  să  nu 
vă  sguduiţi  în  întreagă  fiinţa  voastră,  când  ştiţi  prea  bine,  că  peste  uri  ceas 
două  va  trebui  să  vă  despărţiţi  chiar  şi  de  cadavrul  iubitului  vostru  copil? 

Trei  săptămâni  de  neodihnă,  de  sbucium  şi  frământare  se  sfârşiră 
acum,  ca  să  vă  recompenseze  cu  o  perdere  nereparabilă.  Nu  m’a  surprins 
când  în  desperarea  voastră  vă  auzii  strigând,  ca  oarecând  nemângăiatu! 
lacob  la  perderea  fiului  său  Iosif:  «plângând  mă  voiu  coborî  în  groapă 
la  fiul  meu».  (Facere  37,  v.  35). 

înţeleg  şi  eu  durerea  voastră  şi  mă  cutremur  văzând  feţele  cernite 
şi  topite  de  atâta  suferinţă. 

Ai  tot  dreptul  mamă  greu,  încercată  să  plângi  pe  fiul  tău,  dar  nu 
uită,  că  ai  şi  datorinţa  de  a  primi  în  suflet  şi  picurii  mângăerii.  Priveşte 
în  jurul  tău  şi  ru  te  lăsă  cu  totul  orbită  de  durere.  Mamă  ai  fost  bietului 
copilaş,  dar  mamă  eşti  şi  ai  să  fii  şi  sorioarei  sale  mai  mari.  De  ţi  s’a 
împărţit  până  aci  iubirea  între  doi,  varsă-o  de  acum  toată  preste  această 
unică  copilă  a  ta,  care  pătrunsă  şi  ea  de  nefericirea  ce  v’a  ajuns  —  înspăi¬ 
mântată  caută  refugiu  sgulindu-se  între  braţele  mamei  sale.  Stringe-o  cu 
blândeţe  la  sinul  tău  ca  simţindu-i  căldura  să  mai  mulcomeşti  lupta  sbu- 
ciumătoare  a  suspinelor,  ce  clocotesc  în  peptu-ţi  de  mamă.  Pătrunde-te 
de  fiorul  plăcut  de  a  te  simţi  încă  tot  mamă;  mama  unei  mici  fiinţe  ne¬ 
vinovate,  care  încă  însetează  acum  după  mângăerea  şi  duioşia  părintească. 

Fii  apoi  soţia  deşteaptă  şi  virtuoasă  a  bărbatului  tău.  Nu  cârti  îm¬ 
potriva  Provedinţei.  Adu-ţi  aminte  de  durerile,  neasemănat  mai  mari 
ale  acelora,  cari  pierd  capul  familiei  lor,  ca  în  urmă,  dupăce  ii  se  pare  a 
găsi  mângâere  în  vlăstarele  crescute  cu  multă  trudă  şi  năcaz,  să  ie  piardă 
şi  pe  aceste.  Adu-ţi  aminte  de  Maria,  când  pierdu  pe  dumnezeeseul  isus 
cel  răstignit.  Ca  femeie  creştină,  fiică  şi  soţie  de  preot,  pătrunde-te  de  în¬ 
văţătura,  în  care  te-ai  născut  şi  perderea  nu-ţi  va  păreâ  aşa  de  mare.  Cu 
glas  sever  dar  plin  de  nădejde  ne  strigă  Christos:  «Lăsaţi  pruncii  să  vină 
la  mine  şi  nu-i  opriţi,  că  unora  ca  acestora  este  împărăţia  lui  D-zeu». 
(Marcu,  c.  10,  v.  14).  Nu  tulbura  dar  calea,  ce-o  face  acest  suflet  curat, 'prin 
desperare  fără  de  hotar.  L-ai  perdut  tu  mamă,  să-şi  găsească  altă  mamă 
nemuritoare,  pe  «maica  soarelui  celui  neapus,  care  mântueşte  pe  toţi  ceice 

nadăjduesc  într’ânsa».  L-a  perdut  tatăl  său,  ca  să  găsească  pe  Părintele 
cel  mai  gingaş,  pe  Isusul,  care  «luând  pruncii  în  braţe  şi-a  pus  manile 
peste  ei  şi  i-a  binecuvântat»  (Marc.  10,  16).  Nu  conturbaţi  dar  această  bu¬ 
curie  şi  linişte  a  sufletului  vostru  curat  de  păcate  prin  jalea  voastră  ne¬ 
ţărmurită. 

îndeosebi  cătră  tine  mă  întorc  tată  năcăjit.  Cercare  grea  te-a  ajuns, 
dar  cu  atât  mai  vârtos  trebue  să  te  oţeleşti  în  simţirile  tale.  Nu  uita,  că 
tu  ai  datorinţa  de  a  mângâia  pe  soţia  ta,  pe  copila  ta  şi  de  a  te  consolă 
şi  singur  pe  tine. 

Acum  trebue  să  dai  proba  de  tăria  sufletului  tău.  Celce  mângâi  fa¬ 
miliile  întristate  din  comună,  arată-te  în  stare  de  a  te  putea  mângâia  şi 
pe  tine  însuţi.  «Doftore  vindecă-te  pe  tine  însuţi»,  Dar  tu  nu  eşti  doftor 
trupesc.  Leacul  tău  nu-i  ertat  să  dea  greş.  Tu  eşti  doftor  al  sufletelor, 
vindecă-ţi  inima  ta  sfărâmată  cu  picurii  vii  ai  Scripturilor.  Arată-te  pildă 
oamenilor,  să  vadă,  că  eşti  pătruns  de  învăţătura,  ce  o  propagi  în  nu¬ 
mele  Domnului  Christos.  Adu-ţi  aminte  de  profeţi;  reînvie-ţi  răbdarea 
lui  Iov;  treci  înaintea  ochilor  tăi  sufleteşti  mulţimea  pildelor  de  patimi  grele, 
de  cari  ne  amintesc  Scripturile:  atunci  vei  găsi  balsamul  recorilor,  care 
va  stinge  focul,  ce  mistue  astăzi  simţirile  tale  de  tată.  Pâtrunde-te  în  în¬ 
treagă  fiinţa  ta  de  învăţăturile  marelui  apostol  al  neamurilor,  care  în  apo¬ 
stolul,  ce-1  auzişi  cetindu-se  mai  înainte  atât  de  precis  arată  rostul  dife¬ 
ritelor  creaturi  în  această  lume.  Un  loc  măreţ  aşteaptă  şi  duhul  de  vieaţă 
făcător  al  neuitatului  vostru  Tiberiu.  Nu  mai  tulburaţi  dar  liniştea  de  acum 
a  sufletului  vostru  candid,  ci  daţi  ascultare  cuvintelor  lui  din  urmă,  ce  are 
să  vi  le  mai  spună  înainte  de  despărţire. 

Dragul  meu,  întristatul  meu  tată!  Am  fost  încă  mic,  dar  bun  şi  as¬ 
cultător  am  fost  şi  poate,  că  de  aceea  m’am  încuibat  atât  de  adânc  în 
inima  ta.  Acum  dupăce  sufletul  meu  s’a  desfăcut  de  haina  pământească 
prea  îngustă  şi  nu  mai  e  încătuşat  în  trupşorul  mic  şi  neputincios,  acum 
vede  mai  limpede  durerea  şi  întristarea,  care  stăpâneşte  inimile  voastre 
de  când  mă  despărţii  de  voi.  Acum  înţelege  sufletul  meu,  ce  înseamnă 
dragostea  părintească.  Mă  cutremur  când  mă  gândesc  ce  sforţare  trebue 
să  facă  biata  ta  inimă,  când  pentru  prima  dată  vei  rosti  numele  fiului  tău 
in  pomelnicul  celor  morţi,  ştcrgându-1  pentru  vecie  din  şirul  celor  vii.  Dar 
roagă-te  iubitul  meu  tată  cu  suflet  liniştit  şi  dă  mulţămită  lui  D-zeu,  căci 
ai  dat  jertfă  lui  Christos  un  suflet  nevinovat.  Mângăe-te,  căci  toate  le-ai 
cercat  să  mai  poţi  adăugă  ceva  Ia  finii  vieţii  copilaşului  tău.  Şi  dacă  D-zeu 
altfel  a  voit,  p!eacă-ţi  fruntea  ta  rourată  de  sudorile  chinurilor  mari  îna¬ 
intea  Celui  prea  puternic  şi  primeşte  în  linişte  păharul  amar,  ce  ţi  s’a  în¬ 
tins  spre  golire.  Eu  din  parte-mi  mulţumesc  lui  D-zeu,  că  mi-a  dat  măcar 
atâta  putere,  că  înainte  de  moarte  să  fiu  în  stare  a  sărută  mâna  ta  dulce 
ce  mângâia  căpşorul  meu  umezit  de  sudorile  morţii.  Binecuvântă  cu 
■aceasta  mână  eşirea  mea  din  vieaţă.  Rămâi  cu  D-zeu.  El  să  te  aibă  în 
paza  sa.  La  Ei  aleargă  în  ziua  năcazului  tău,  «căci  El  te  va  scoate  şi  tu 
Î-L  vei  preamări». 

Dulcea  mea  şi  nemângăiata  mea  mamă!  S’a  împlinit  dar  sfârşitul 
fatal,  Ia  a  cărui  înfăptuire  cu  atâta  groază  te-ai  gândit  acum  în  nopţile  din 
urmă  de  veghere  nesfârşită.  Aşa  se  vede,  că  ţi-a  fost  rânduit  dela  Domnul 
şi  ţie  —  mamei  miloase  şi  duioase  —  să  cunoşti  amarul  perderei  de  fiu. 
Pe  cât  de  profundă  şi  devotată  ţi-a  fost  iubirea  pentru  micuţul  tău,  pe 
atât  de  adânci  brazde  a  săpat  durerea  în  inima  ta  de  mamă,  când  nu-1 
mai  ai.  Ca  într’un  vis  petreci  azi,  căci  nu  poţi  crede  tristei  realităţi  ce-ţi 
stă  în  faţă.  Dar  ce  vezi  e  fapt  împlinit  şi  nu  mai  stă  în  putinţa  debilelor 
puteri  omeneşti  —  de  a-1  putea  schimbă.  Tu  mi-ai  dat  vieaţă,  însă  per- 
zându*o  odată  nu  mi-o  mai  poţi  reda,  căci  altui  e  stăpân  pe  dânsa,  acela 
adecă,  care  a  sămănat  cel  dintâi  germenul  vieţii  pe  acest  pământ. 

Zadarnic  a  fost  râu!  lacrimilor  tale  vărsat  cu  prisosinţă  Ia  căpătâiul 
meu.  Intre  lacrimi  m’ai  născut,  dar  lacrimile  nu  mă  mai  pot  reînvia.  Şi 
totuşi  varsă-le  numai,  căci  ele  au  menirea  de  a  răcori  arsura  simţirilor  noa¬ 
stre  răsvrătite  de  durere.  Iar  când  neputincios  se  va  abate  cel  din  urmă 
suspin  în  pieptul  tău  sdrobit,  —  ne  mai  având  forţa  îndestulitoare  de  a-1 
depărta,  —  te  cugetă  la  aceea,  că  copilaşul  tău,  care  a  fost  un  neînsemnat 
atom  într’o  mare  de  oameni;  fi  va  de  aci  înainte  un  înger  veghetor,  care 
împreună  cu  ceata  cerească  va  înălţă  imnuri  de  mărire  în  jurul  tronului 
aceluia,  care  pentru  noi  s’a  răstignit.  înaintea  acestui  tron  îţi  frânge  ge¬ 
nunchii  tăi  de  câteori  jalea  va  cercă  a  te  răpune,  iar  buzele  tale  rostească 
cuvinte  de  laudă,  şi  inima  ţi-o  deschide  înaintea  puterei  de  sus,  ca  să  se 
umple  de  duhul  pacinic  şi  mângăetor.  Mângăe-te  in  credinţa  dreaptă  şi  sfântă. 
Mângăe-te,  căci  de  acî  înainte,  dacă  nu  te  mai  poţi  numi  mamă  alor  doi 
copii,  tot  vei  fi  mama  sorioarei  mele  şi  mama  unui  înger  curat,  care  plu¬ 
teşte  vesel  în  lumea  spiritelor  curate.  Rămas  bun,  neuitata  mea  mamă. 
Primeşte  încă  o  sărutare,  cea  din  urmă  şi  acum  te  las  în  paza  Părintelui 
mângăitor. 

Ah!  vino  şi  tu  la  rându-ţi  scumpa  mea  sorioară,  care  perduşi  tova¬ 
răşul  tău  de  joc  şi  de  veselie.  Singurică  vei  rătăci  de  acî  înainte  pe  drumul 
şcoalei,  ce  abiâ  începusem  a-1  cunoaşte.  Frăţiorul  tău  se  desparte  acum 
de  jocuri,  de  prietini,  de  tată,  de  mamă,  de  tine  scumpă  soră  şi  de  tot 
ce  e  pământesc  şi  leagă  tovărăşie  cu  alte  fiinţe,  din  altă  lume,  pentru  cu¬ 
noaşterea  cărora  înseta  atât  de  mult  sufletul  nostru  de  copil  nevinovat, 
când  pătrunşi  de  tot  ascultam  la  vorbele  blânde  ale  părinţilor,  cari  ne  po¬ 
vesteau  de  lumea  îngerilor  cea  veselă  şi  fericită.  De  acum  înainte,  când 
vei  rosti  rugăciunea  ta  curată  cătră  îngerul  păzitor,  adu-ţi  aminte,  că  el  e 
prietenul  meu  cel  bun.  Şi  împreună  cu  mine  te  vede  şi  te  ascultă,  deci 
zi-o  cu  grije,  încet  şi  cuminte,  iar  eu  vesel  te  voiu  ascultă  şi  le  voiu  po¬ 
vesti  tovarăşilor  mei  de  tine  sorioara  mea  cea  dulce  şi  scumpă.  Toate 
faptele  tale  le  voiu  vedea  şi  eu.  Caută  dar  să  fii  bună,  ascultătoare,  ca 
să  nu  superi  pe  părinţii  noştri  întristaţi  şi  pe  frăţiorul  tău  înger.  Te  sărut 
încă  odată  şi  pe  tine  pretina  mea  cea  mai  bună.  Rămâi  cu  bine,  unica' 
mea  soră! 

Umezite  de  lacrimi  le  văd  şi  genele  voastre  argintii,  dragi  bunici  şi 
bunice.  Cred  că  vă  doare  şi  pe  voi  de  perderea  nepoţelului  vostru  cel 
mic  şi  plăpând  Eu  am  fost  acela,  la  care  privind  voi  simţiaţi  a  se  renaşte 
din  nou  în  inimile  voastre  simţirile  calde  părinteşti,  cari  sub  mormanul 
anilor  începuseră  deja  a  amorţi.  Vă  mulţumesc  din  inimă  pentru  gingăşia 
cu  care  m’aţi  desmierdat  pânăce  petrecui  între  voi.  La  despărţire  vă  rog 
pe  voi,  —  ca  pe  oameni  mai  păţiţi,  de  sufletele  cărora  adeseori  s’au  izbit 
in  vieaţâ  vijeliile  sguduitoare  ale  suferinţelor  —  stăpâniţi-vă  din  nou  firea 
şi  luaţi  sub  scutul  vostru  pe  întristaţii  mei  părinţi,  cari  pentru  prima  dată 
sunt  supuşi  unei  cercări  atât  de  crunte.  Cu  cuvintele  voastre  înţelepte, 
cu  sfaturile  voastre  binechibzuite  şi  în  urmă  cu  toate  leacurile  potrivite, 
—  care  le-aţi  învăţat  a  le  cunoaşte  din  patimile  voastre  proprii  —  îm¬ 
prejmuiţi  sufletele  năcăjite  ale  părinţilor  mei,  ca  să  le  fie  spre  uşurare  şi 
tărie.  Cercetaţi  i  de  ad  înainte  cât  de  des,  căci  au  mare  lipsă  de  vorbele 
voastre  alintate  şi  de  toată  mângâierea  voastră.  Iar  acum  vă  zic  şi  vouă 
rămas  bun,  căci  cu  mă  grăbesc  de  acum,  că  Domnul  mă  chiamă.  Deabiâ 
începusem  a  vă  cunoaşte  şi  a  vă  putea  distinge  pe  voi  iubiţi  unchi,  mă- 
tuşi,  veri  şi  verişoare  şi  acum  trebue  să  vă  văd  pentru  ultima  oară  şi  pe  voi 
care  cu  capetele  plecate  staţi  adânc  mişcaţi  în  faţa  cadavrului  meu.  Acum 
înţeleg  mai  lămurit  din  ce  simţire  izvoreâ  blândeţea,  cu  care  mă  întim- 
pinaţi  cu  toţii  pânăce  petreceam  între  voi.  Vă  mulţămesc  tuturor  pentru 
dragostea  voastră  curată  şi  vă  zic  şi  vouă  rămâneţi  cu  bine. 

Iar  acum  cu  toţii:  părinţi,  soră,  rudenii  şi  toată  această  adunare  de 
jale  să  ne  întoarcem  cătră  Christos,  rugându-L. 

Doamne  Isuse  prea  dulce,  care  ai  dat  vieaţă  trupului  mort  al  fiicei 
lui  Iair,  ca  astfel  să  rupi  vălul  nesiguranţei  de  pe  sufletele  noastre  des- 
tiădăjduite;  Celce  ne-ai  arătat  prea  luminat,  că  moartea  e  numai  un  somn 
liniştitor:  fă  ca  şi  copilul  tău  acesta  să  aibă  un  somn  uşor  şi  lin.  Iar  su¬ 
fletul  său  blând  primeşte-1  cu  dragostea  ta  obicinuită,  înmulţind  cu  dânsul 
numărul  cetelor  duhurilor  curate,  între  care  petreci  Tu  şi  de  care  lăudat 
şi  preamărit  eşti  şi  vei  fi  în  veci.  Amin!  Aurel  D.  Papp, 

preot. 


MIŞCAREA  LITERARĂ. 


Dorinţă  împlinită.  O  istorisire  din  zilele  Mântuitorului  lumei,  de 
Kristina  Roy.  Traducere  din  limba  germană  de  Arhiereul  Antim  Petrescu- 
Botoşeneanu.  Ediţia  a  doua.  laşi  1913.  Preţul  50  bani. 

* 

Innecul  de  pe  Rin.  Povestire  morală  pentru  popor  şi  tinerime,  de 
Christoph  von  Schmid.  Traducere  de  Arhiereul  Antim  Petrescu-Botoşeneanu. 
laşi  1913.  Preţul  50  bani. 

Numai  în  Nr.  2  al  revistei  noastre  din  acest  an  am  vorbit  despre 
două  povestiri  morale  traduse  de  P.  S.  Sa  Arhiereul  Antim  Petrescu-Bo- 

toşeneanu  şi  acum  anunţăm  alte  două  publicaţii,  în  acelaş  gen,  ale  har¬ 
nicului  traducător,  care  s’a  pus  cu  toată  râvna  pe  lucru  în  serviciul  pro¬ 
pagării  ideilor  creştine  prin  povestiri  moralizatoare.  Cât  de  simţită  e  lipsa 
unor  astfel  de  publicaţii,  se  vede  şi  din  împrejurarea,  că  cele  date  de  P. 
S.  Sa  apar  în  ediţii  nouă. 

Prima  povestire,  din  cele  anunţate  mai  sus,  ne  înfăţişează  pe  un  tinăr 
iudeu  Ionatan,  care  atras  de  destăinuirile  bătrânului  lacob  —  unu!  din 
păstorii  cărora  îngerii  le-au  vestit  naşterea  Mântuitorului,  e  cuprins  de 
dorinţa  de-a  se  apropia  de  Domnul.  Dupăce  învinge  unele  greutăţi,  do¬ 
rinţa  i  se  împlineşte  şi  din  darul  ce  l-a  dus  el  Mântuitorului  —  cinci  pâni 
şi  doi  peşti  —  a  săturat  Domnul  mulţimea  din  pustie.  Cetirea  acestei  po¬ 
vestiri,  va  trezi  în  sufletul  tinerimii  dorinţa  de-a  se  apropia  de  Domnul, 

A  doua  povestire  are  ca  subiect  purtarea  de  grijă  a  lui  Dumnezeu 
faţă  de  o  evlavioasă  familie  săracă,  care  a  ajuns  în  mare  nenorocire  pe 
urma  unei  esundări  a  Rinului,  dar  în  sfârşit,  tocmai  din  acea  nenorocire 
i-a  venit  un  bine  la  care  nu  se  aşteptă.  Cetirea  acestei  povestiri  întăreşte 
încrederea  în  Providenţa  divină. 

Cred  că  nu  e  trebuinţă  să  recomand  aceste  scrieri  cetitorilor  noştri, 
căci  ceice  au  cetit  una  din  scrierile  P.  S.  Sale  Arhiereul  Antim,  va  grăbi 
să  şi  le  câştige  pe  toate. 


CRONICĂ  BISERICEASCĂ-CU  LTURALĂ. 

„Constatări  dureroase".  La  articolul  publicat  sub  acest  titlu  în  nu¬ 
mărul  trecut  al  revistei  noastre,  purtând  iscălitura  «Teodor  Studitul»  — 
«Unirea»  dela  Blaj  cearcă  să  deâ  un  răspuns  în  Nr.  23.  Şi  ce  răspunde? 
Răspunde,  cu  mare  curaj,  că  «poate...  va  răspunde  de  altădată».  In  loc 
să  se  oprească  la  constatările  dureroase,  făcute  în  articolul  publicat  de  noi 
pe  baza  unor  fapte  concrete,  din  cari  ar  trebui  să  scoată  învăţăminte  pentru 
starea  în  care  se  găseşte  biserica  unită  —  «Unirea»  bate  câmpii  şi  vrea  să 
scoată  chiar  şi  pe  sf.  Teodor  Studitul  «unit»  get-beget,  care  ar  fi  dovedit 
«supunerea  cea  mai  loială  şi  mai  sinceră  scaunului  sf.  Petru».  Parcă  supe¬ 
riorul  mănăstirei  călugărilor  studiţi  ar  fi  trăit  într’un  «centru»  unit,  taman 
pe  timpul  înfiinţării  episcopiei  de  Hajdu-Dorogh!  Despre  atitudinea  doc- 
trinală  a  sf.  Teodor  Studitul  faţă  de  scaunul  papal,  autorul  artic.  din  «Unirea» 
poate  găsi  lămuririle  de  lipsă  în  «Rev.  Teologică»  a.  III  (1909)  p.  329— 330. 
Ca  răspunsul  ce  ni-1  dă  să  fie  şi  mai  cu  efect,  intr’o  notiţă  publicată  la 
rubrica  «Noutăţi»  din  acelaş  număr,  «Unirea»  concede  că  cele  constatate 
de  noi  sunt  «neajunsuri  şi  rele  moştenite  din  vechime!  Şi  totuş  pune  această 
sinceră  mărturisire  Ia  rubrica  Noutăţilor? !  La  ce  deci  supărarea,  pe  câtă 
vreme  şi  noi  constatasem  numai  atât,  că  rău!  bisericei  unite  e  «moştenit», 
e  nn  rău  din  naştere,  împotriva  căruia  în  zadar  lupţi,  căci  iasă  la  iveală  tot 
în  alte  şi  alte  forme?  «Cultura  creştină»  s’a  mulţumit  să  ne  spună  la  «Te¬ 
lefon»,  că  lasă  în  seama  «Unirei»  să  ne  deâ  răspunsul.  L-a  şi  dat! 

* 

f  Constantin  Erbiceanu,  fost  profesor  la  facultatea  teologică^  din  Buv^ 
cureşti,  membru  al  Academiei  române,  foarte  bun  cunoscător  al'  cronica¬ 
rilor  bizantini  şi  autor  al  mai  multor  scrieri  de  valoare  de  pe  terenul  istoriei 
şi  dreptului  bisericesc,  a  trecut  la  cele  vecinice  Joi,  la  7  Martie.  A  fost  un 
om  învăţat,  un  profesor  bun,  un  român  de  inimă  şi  un  fiu  devotat  al  bi- 

sericei  ortodoxe  române.  Dumnezeu  să-l  odihnească  cu  drepţii! 

* 

Dacă  te  bagi  în  foc,  te  arde!  Lucrul  acesta  se  pare  a  nu-1  fi  înţeles 
biserica  unită,  care-şi  trimite  clericii  Ia  institutele  catolice,  ca  acolo  să  fie 
crescuţi  pentru  apostolatul  ce  vor  fi  chemaţi  să-l  facă  în  sânul  poporului 
românesc.  Ii  trebuesc  lecţii  repeţite  ca  să-l  înveţe.  Dacă  cazul  clericilor 
eliminaţi  din  seminarul  papist  dela  Oradea-mare  n’a  folosit,  vine  acum  Ung- 
vâr-ul  cu  o  altă  lecţie.  Câţiva  clerici  români  uniţi  din  acest  seminar  n’au 
voit  să  iee  parte  şi  să  cânte  «Hymnusz»-ul  cu  ocazia  zilei  de  15  Martie. 
Drept  pedeapsă  pentru  această  purtare,  corpul  profesoral  a  decis  că  ei  vor 
trebui  să  cânte  «Hymnusz»-ui  in  prezenţa  tuturor  clericilor  seminarului  şi 
fiecare  va  avea  să  scrie  o  lucrare  despre  felul  cum  trebue  cinstit  de  cătră 
fiecare  cetăţean  «Hymnusz»-ul.  Hotărîrea  aceasta  a  fost  trimisă  episcopului 
Pap  Antal,  cel  însărcinat  cu  dreptul  administrării  asupra  episcopiei  de  Hajdu- 

Dorogh.  Unde  mai  sunt  clerici  uniţi  în  seminare  papiste? 

* 

„Revista  Preoţilor"  din  Timişoara  s’a  dedat  Ia  o  regretabilă  necu¬ 
viinţă,  prin  care  nu  face  altceva  decât  dă  o  nouă  dovadă  despre  nivelul 
ce-1  are.  Sunt  într’adevăr  preoţi  ceice  scriu  astfel?! 


Tipicul  cultului  religios. 

Cazuri  liturgice,  date  şi  indigitări  tipiconale  pe  luna  lui  Martie  -  Aprilie,  1913. 

24  Martie:  Dumineca  IV,  din  post  a  sftului  loan  Scărariul.  Deoarece  în  aceasta 
dumiri,  facem  înainte  sârbarea  Buneivestiri,  purcedem  în  modul  următor: 

Sâmbătă  seara:  La  «Doamne  strigat-am»  punem  stihirile  glasului  pe  6  şi  ale 
Înainte  sârb.  (din  Mineiu)  pe  4;  «Mărire»  din  Mineiu;  «Şi  acum»  a  glasului  de  rând. 
Celelalte  urmează  ca  şi  în  duminecile  precedente. 

Duminecă  dim.  la  Utrenie :  Cântăm  după  obicei  până  la  Canon.  Aici  Catavasiile 
Buneivestiri,  la  care  după  peasna  a  3-a:  Condacul  înainte  sărbării,  sedealna  Triodului, 
«Mărire  şi  acum»  a  înainte  sârb.  După  peasna  a  6-a:  Condacul  şi  icosul  învierii,  După 
peasna  a  9-a:  Svetilna  învierii  cu  «Mărire  şi  acum»  a  Înainte  sărbării.  Hvalitele  cu 
stihirile  învierii  şi  «Mărire»  samoglasnica  Triodului.  in  fine  celelalte  după  obicei. 

25  Martie:  Sărbătoarea  Buneivestiri.  Duminecă  seara :  La  «Doamne  strigat-am», 
punem  stihirile  pe  10,  anume  3  ale  Triod.  numite  «podobnice»  şi  7  ale  sărbătorii. 
«Mărire  şi  acum»  a  sârb.:  «Trimis  a  fost  din  ceriu».  După  •-■Vohod»  prohimenul  mare: 
«Să  nu  ’ntorci  faţa  Ta»,  cu  paremiile  sărbătorii.  La  « litie»  şi  la  «stihoavnă»  se  cântă  aie 
sărbătorii,  dupâcum  prescrie  minerul. 

Luni  dini.  la  Utrenie'.  La  «Dumnezeu  este  Domnul»  cântăm  troparul  sârb.  (de  3 
ori).  Sedeltiele  Triodului  şi  aie  sărbătorii  din  Mineiu.  Polileul  cu  pripelele,  iar  după 
ectenie  sedealna  cu  «Mărire  şi  acum».  Toate  celelalte,  urmează  conform  prescrierilor 
Mineiului  până  incluzive  la  «Mărire  şi  acum»  a  Hvalitelor  după  care  nu  cântăm  «Do- 
xologia,  ci  siihoavna»  zilei  din  Triod  cu  «Mărire  şi  acum»  a  sărbătorii  dela  litie.  Ce¬ 
tirile  prescrise  si  troparul  sărbătorii.  Liturgia  sftului  loan  Oură-de-aiir,  cu  Apostolul  şi 
Evanghelia  sărbătorii,  Irmosul  ş.  c.  1, 

In  aceasta  săptămână  biserica  noastră  obicinueşte  —  începând  dela  sinodul  al 
VI.  ecumenic  (a  692.)  —  de  a  face  privegheri  (Bdenii)  anume:  Miercuri  seara  la  7  ore 
facem  Utrenia  de  joi  cu  ceasul  I.  La  rânduiala  aceasta  cântăm  canonul  cel  mare  compus 
de  sî.  părinte  Andreiu  Criteanul,  constătător  din  250  de  tropare  cărora  le  premerg  cele 
3  stihuri  indicate  la  Triod.  Vineri  seara  la  aceaş  oară  se  face  Utrenia  de  Sâmbătă,  la 
care  -  conform  Triodului  —  se  cetesc  de  preot  Icoasele  şi  Condacele  Acaftistului 
Născătoarei  de  Dumnezeu  la  icoana  Maicei  Dlui. 

31  Martie :  Dumineca  V.  din  post  a  « Măriei  Egipience •>,  glas  5,  voscr.  a  2-a  şi 
a  Triodului.  La  vecernie  şi  Utrenie:  ca  şi  în  celelalte  dumineci.  Dupăcum  prescrie 
Triodul. 

La  liturgia  Marelui  Vasilie:  Cântările  obicinuite  cu  Apostolul  şi  Evanghelia  acestei 
Dumineci. 

7  Aprilie:  Dumineca  a  VI.  din  post,  a  Stâlpărilor.  In  dumineca  aceasta,  atât  la 
Vecernie  cât  şi  la  Utrenie  cântam  toate  numai  din  Triod,  cu  excluderea  Octoihului. 
După  Ps.  50.  preotul  iese  cu  cădelniţa  şi  ceteşte  rugăciunea  pentru  binecuvântarea  ra¬ 
murilor  de  stâlpări  înaintea  mesei,  pe  care  sunt  depuse.  Credincioşii  sărută  sî.  Evan¬ 
ghelie,  cu  care  ocaziune  li  se  împart  ramuri.  La  Liturgia  sf.  I.  Gură-de-aur\  cântăm  anii- 
foanele  sărbătorii  întocmai  dupăcum  urmează  în  Triod  apoi  celelalte  cu  Irmosul 
Stâlpărilor. 

Cu  Vecernia  din  Dumineca  stâlpărilor  se  încep  rânduielile  cultului  divin  pentru 
săptămâna  Patimilor.  Aceste  rânduieli  se  îndeplinesc  după  tipicul  Triodului  în  ordinea 
următoare : 

In  Dumineca  Stâlpărilor  la  oarele  4  p.  m. :  Vecernia  şi  Pavecerniţa  cea  mică. 

Seara  ia  oarele  7 :  Priveghiere,  la  care  se  face  Utrenia  de  Luni  cu  Evanghelia 
zilei  şi  cetim  ceasul  1. 

Fiecare  din  primele  trei  zile  ale  patimilor  ne  înfăţişează  câte  o  întâmplare  din 
ultimul  timp  al  vieţii  pământeşti  a  Mântuitorului.  Astfel  în  Lunia  mare  se  face  pomenirea  lui 
Iosif  fiul  1.  lacob.  Istoria  acestuia  se  aseamănă  întru  toate  cu  patimile  Mânt.  Acela  a 
fost  uti  prototip  alui  Is.  Hr.  Toi  în  aceasta  zi  se  face  amintire  şi  de  smochinul  cel  uscat. 

Cântările  din  Marţia  cea  mare  au  de  obiect  pilda  celor  10  fecioare  şi  ne  în¬ 
deamnă  de  a  fi  pregătiţi  spre  întimpinarea  Mirelui  Hristos. 

Miercuri  se  aminteşte  femeia  păcătoasă,  care  în  casa  lui  Simeon  Leprosul,  cu 
lacrâmi  şi  mir  ungând  picioarele  lui  Isus,  le  ştergea  cu  părul  capului  ei.  Este  pre¬ 
zentată  ca  model  de  pocăinţă. 

Rânduielile  acestor  trei  zile  se  face  în  modul  următor:  In  fiecare  zi  la  oarele 
10  a.  m.:  Ceasurile  III,  VI,  IX,  Vecernia  zilei  şi  Liturgia  Stului  Origorie  Dialogul  cu 
Evanghelia  prescrisă; 

La  orele  4  p.  rn. :  Pavecerniţa  cea  mare;  la  oarele  7  seara:  Priveghiere,  Utrenia 
zilei  următoare  cu  Evanghelia  ei  şi  Ceasul  i. 

Joi  la  oarele  8  a.  m.  Se  serveşte  sf.  Masîu,  apoi  ceasurile  III,  VI,  IX,  Vecernia 
cu  liturgia  M-Iui  Vasilie  şi  Evanghelia  zilei.  In  decursul  paremiilor  la  vecernie  se  scoate 
şi  Agneţul  pentru  pregătirea  sfintei  Cuminecături  spre  împărtăşirea  celor  bolnavi;  peste 
an.  La  aceasta  Liturgie  —  conform  tipicului  special  dela  Triod  -  se  binecuvânta  şi 
sfinţesc  pânile  şi  vinul  Paştilor.  Joi  seara  la  oarde  7:  mare  Priveghiere  cu  Utrenia  de 
Vineri,  la  care  se  cetesc  cele  12  Evanghelii.  După  cetirea  Evangheliei  a  5-a  preotul  scoate 
sfta  Cruce  spre  închinare. 

Vineri  la  oarele  9  a.  m. :  Ceasurile  Domneşti*  cu  Paremiile,  Apostolele  şi  Evan¬ 
gheliile  după  tipicul  Triodului;  Ia  4  oare  p,  m.:  Vecernia  şi  Punerea  în  mormânt;  iar 
la  oarele  7  seara,  mare  Priveghiere  cu  Utrenia  Sâmbetei  mari,  la  care  se  cântă  Stările 
la  mormântul  Domnului.  Îndată  după  «Doxologie»  cântându-se  «Sfte  Dumnezeule»  se 
face  încunjurarea  bisericei  cu  sf.  «Aer»,  ş.  c.  1. 

Sâmbătă  la  oarele  12  din  zi  :  Vecernia  sf.  Paşti  eu  Liturgia  M-lui  Vasilie,  toate 
conform  Triodului.  Cantor. 


